ועדת הכלכלה, כנסת 20, פרוטוקול מספר 753, 2018-05-22 09:30

איתן כבל: בוקר טוב לכולם, היום יום שלישי, ח' בסיון.

איתן כבל: היום נקרא קטע מאוד מאוד מעניין, הוא לגמרי מתחבר לדיון עכשיו.

איתן כבל: היום נקרא קטע מתוך ספרה של המשוררת והסופרת יודית שחר.

איתן כבל: שחר נולדה בגבול שכונת התקווה, כיום מתגוררת בפתח-תקווה.

איתן כבל: היא בוגרת החוג להיסטוריה באוניברסיטת תל-אביב, עשתה הסבה לחינוך מיוחד בסמינר הקיבוצים וכיום עובדת כמורה לחינוך מיוחד בכיתות אתגר.

איתן כבל: בנוסף, היא מנחה קבוצות נוער ומבוגרים בתחום החברתי, כתבה ופרסמה שירה פוליטית וחברתית וכתבי עת ספרותיים רבים מטעם הליקון, מטעם מעיין, קשת חדשה ועמדה.

איתן כבל: שיריה התפרסמו גם במוספי העיתונים.

איתן כבל: השיר: "זו אני מדברת".

איתן כבל: שירות לקוחות שלום, זו אני מדברת, כן, במה אוכל לעזור.

איתן כבל: מצטערת גברת, אני יודעת שהמתנת הרבה בתור.

איתן כבל: לא, אני לא יכולה להעביר לאחראי משמרת.

איתן כבל: גברת, פה השיטה מדברת.

איתן כבל: אמנה, משובים על ביצועים, בונוסים למשאבים אנושיים מצטיינים.

איתן כבל: ובראש חודש משכורת שלא גומרת לכסות על שורשי השערות הלבנות.

איתן כבל: גברת , את לא שומעת שהתינוק שלך בוכה?

איתן כבל: זו אני מענה אנושי מדברת אלייך 24 שעות ביממה שבעה ימים בשבוע.

איתן כבל: אנחנו כאן, אמה לאמה מתחת לאדמה מצאת החמה עד לצאת הנשמה.

איתן כבל: במקום שקוראים לו אופן ספייס, מוארות ניאון ללא חלון, שירותים בפינה ואחראית שמאזינה וקונסת כשאני אונסת בצורה לא מנומסת את חבילת השקרים השווה לכל נפש.

איתן כבל: גברת, זה לא משנה מה את אומרת, התינוק שלך לא מפסיק לבכות.

איתן כבל: לכל איש יש תג מחיר ושקר מזהיר שמאיר את דרכו ממרום.

איתן כבל: במה אוכל לעזור?

איתן כבל: יש משהו שיכול להיות יותר טוב מהפתיחה הזאת, מהשיר הזה שמכמת בדקה את הכל, את סבלם של אלה שצריכים לענות ואת סבלם של אלה שצריכים לקבל את התשובות?

איתן כבל: תודה רבה, אנחנו מתחילים את הדיון.

איתן כבל: גברתי מנהלת הוועדה, היועצת המשפטית, דובר, רשמת, אורחים נכבדים.

איתן כבל: אנחנו מתחילים היום את הצעת חוק הגנת הצרכן (תיקון מס' 55) (מענה אנושי מקצועי במערכת לניתוב שיחות), התשע"ז-2017.

איתן כבל: אני ברשות

איתן כבל: כם רוצה להגיד כמה דברים כדי להעמיד דברים על דיוקם.

איתן כבל: אם יש מישהו שנדמה לו שאני מתכוון לעמוד עם האפרכסת ביד עם הצעת החוק הזאת - טועה טעות גדולה.

איתן כבל: נתתי והלכתי לקראת הגורמים השונים די והותר.

איתן כבל: זאת רעה חולה.

איתן כבל: אני רוצה להזכיר לכם שהתחלתי את חוק שלוש הדקות, שזה לא היה חוק שצריך מענה אנושי מקצועי, שכל כולה היינו צריכים שמישהו יודיע שיחזור.

איתן כבל: אם הייתם משקיעים את האנרגיות בלתת תשובות, לא היינו צריכים את הדיון הזה.

איתן כבל: אם יש משהו שאין בו תחרות זה השירות.

איתן כבל: התחרות היא מי ייתן את השירות היותר גרוע.

איתן כבל: שאף אחד לא יספר לי סיפורים, בתוך עמי אני יושב.

איתן כבל: אני לא צריך אף אחד מכם שיבוא וייתן לי הסברים, אני חווה את זה כמעט מידי יום.

איתן כבל: אפילו לאלה שפירגנתי להם, גם אצלם אפשר ללכת ברגל ולשאוב מים מהרי ההימליה מאשר לקבל אותם.

איתן כבל: אני רוצה להיות מדויק.

איתן כבל: קודם כל, שאף אחד לא יטעה, אין החרגות.

איתן כבל: מי שיודע לעשות רגולציה בתוך המערכת שלו, אין שום סיבה שזה לא יהיה בחוק.

איתן כבל: כל מי שירצה אחר כך להגדיל לעשות, בבקשה שיגדיל לעשות.

איתן כבל: עם כל הכבוד למשנה שאני מאוד מאוד מעריך ומוקיר יותר מכל אחד אצלו במשרד, שמילה, היום הוא פה, מחר הוא במקום אחר.

איתן כבל: בעזרת השם הוא יקבל קידום.

איתן כבל: אותו דבר כל אחד מכם.

איתן כבל: מי אמון על כך שכשיגיע שר ומפקח חדש על הבנקים סדרי העדיפויות שלהם לא יהיו אחרים?

איתן כבל: לא רואים את זה?

איתן כבל: אני חווה את זה כל יום.

איתן כבל: אני עושה סגירות עם כל מיני גורמים בכירים.

איתן כבל: מי כמוך מכירה את זה גברתי שכשהוא עובר לתפקיד אחר, הוא אומרי לי: אח שלי, תעשה לי טובה, דבר עם ההוא, זו היסטוריה עבורי.

איתן כבל: בוועדה הזאת סגירה היא סגירה.

איתן כבל: אני חווה זאת במשך כל השנים.

איתן כבל: את מכירה את זה מהצד שלך, את מכירה את זה מהצד שלך.

איתן כבל: אין לי שום כוונה שהדברים יפלו בין הכיסאות.

איתן כבל: זו רעה חולה שאני נחוש לתת לה את הפתרון.

איתן כבל: התקדמנו, עשינו כברת דרך ארוכה.

איתן כבל: אני עוסק בעניין הזה שנים.

איתן כבל: אני מתכוון לתת את הבשורה הזאת.

איתן כבל: הלכתי לקראתכם.

איתן כבל: אני מוכן להתגמש בזמני ההתארגנות, אני מוכן להתגמש בכל דבר שיעשה את העבודה נכון יותר וטוב יותר, אבל מנקודת המבט שלי זה נגמר.

איתן כבל: אני שומע שאפילו הממשלה שהתנגדה לעשות דברים כאלה אצלה, מתחילה להבין שהרעה החולה הזאת הופכת להיות הנושא המרכזי ביותר בתוך משרדי הממשלה, היכולת של האזרחים לתקשר עם המשרד.

איתן כבל: אלה דברים שעומדים על סדר היום בכל משרדי הממשלה.

איתן כבל: זה הופך להיות הסיפור.

איתן כבל: כבר לא נקבל את הפתרון של לדבר עם מכונות.

איתן כבל: אנחנו לא מבקשים משהו מיוחד, אנחנו מבקשים שהשירות שנותנים לנו כשיש לנו בעיה יהיה לא פחות מהשירות שנותנים לנו כשאנחנו מבקשים להצטרף לשירות, שאז אנחנו מקבלים את הכל.

נורית קורן: כשאתה רוצה לרכוש, כולם מיד עונים לך לטלפון.

איתן כבל: שמילה, אני דיברתי איתך אתמול.

איתן כבל: לא סתם פתחתי ואמרתי שאתם גנבים במשרד, וזה לא אליך.

איתן כבל: יושב פה חבר כנסת, עובד קשה.

איתן כבל: כשהוא פותח את העיתון, הוא רואה הודעה לעיתונות: "הבשורה על פי משרד התקשורת".

איתן כבל: אלפי מילים נשפכו כאן כדי לגרום לכם להזיז את התחת.

איתן כבל: תקשיב, לצערי אתם גם לא הראשונים.

נורית קורן: הם גם לא יהיו האחרונים.

איתן כבל: אני פותח טלוויזיה ורואה שהצעת החוק שלי מככבת.

איתן כבל: אני לא אעשה עכשיו "שיימינג", יש פה נציגים של המשרד.

לאה ורון: מככבת תחת שם אחר.

איתן כבל: שם אחר.

איתן כבל: הצעת חוק שעברה בקריאה שנייה ושלישית, לא ליד, לא כאילו.

איתן כבל: כשהשר היה צריך לחתום, הוא לא הבין שזה כבר אחרי סוף, הוא חשב שמדובר בהתחלה.

איתן כבל: איך אומרים?

איתן כבל: קצת בושה, טיפל'ה.

איתן כבל: לפחות לכתוב את איתן כבל באותיות נמלה, בגובה שלי.

נורית קורן: ביקשת בקשה צנועה.

איתן כבל: אבל כלום?

איתן כבל: 10 שנים אני בא בתוך מחילות החוק הזה וכלום?

לאה ורון: החוק הזה זה רק 3 שנים.

איתן כבל: בעניין של ה-3 דקות אני מתעסק כבר עשור.

איתן כבל: אני את שלי אמרתי.

איתן כבל: אני מצפה להתנצלות.

מימון שמילה: קודם כל, אני מתנצל.

מימון שמילה: אני זה שהכנתי את הודעת הדוברות, לא אף אחד במשרד.

מימון שמילה: כתבתי לך את זה אתמול.

מימון שמילה: האחריות היא כולה שלי.

מימון שמילה: הדיון הזה בשידור.

מימון שמילה: אני אומר את זה קבל עם, ציבור ועדה.

נורית קורן: זה רק ערוץ 99.

מימון שמילה: תאמיני לי, אנחנו נדאג שזה יגיע לכל מקום שזה צריך להיות.

מימון שמילה: תיקוני הרישיונות התחילו לפני 5 שנים.

מימון שמילה: הם היו אמורים להיקבע לפני 5 שנים, אבל הם נכנסו למגירות ולא יצאו משם.

מימון שמילה: בדיון שהיה פה קצת לפני פחות מחצי שנה, היושב-ראש רצה לקדם הצעת חוק על כולם, עם לוחות זמנים, אבל קצת לא הסתדר לנו עם הרשות להגנת הצרכן מבחינת לקבוע אחוזים או לא לקבוע אחוזים, אז ביקשנו - הייתי אז ממלא מקום מנכ"ל - אנא, תשאיר לנו במשרד, אנחנו יודעים להסדיר את שוק התקשורת בצורה הרבה יותר טובה מאשר משהו גנרי.

מימון שמילה: נתת לי חודשיים.

מימון שמילה: לצערי, זה לקח לנו קצת יותר.

מימון שמילה: הבטחתי לך שלפני הדיון הבא זה ייגמר.

מימון שמילה: האצתי בכל המערכת, למרות שכבר סיימתי את תפקידי, לסיים את הכל.

מימון שמילה: את הודעת הדובר הכנתי בזמנו.

מימון שמילה: אני זה שהשמטתי את שמך, בטח לא בכוונה.

מימון שמילה: אני מאוד מתנצל על הדבר הזה.

איתן כבל: התנצלותך מתקבלת.

מימון שמילה: אילולא הדחיפה שלך והישיבה שלך עלינו על הראש כנראה שזה היה מחכה עוד תקופה, כי נכנס מנכ"ל חדש, רצה ללמוד את הדברים.

מימון שמילה: זה אחד הנושאים הראשונים שאמרתי לו: "נתי, זה נושא שבוער בעצמות הציבור".

מימון שמילה: מפריע לנו שהציבור לא מקבל שירות שהוא זכאי לו.

איתן כבל: הוא זכאי לדקה מענה.

מימון שמילה: אני חושב שצריך להיות אפילו פחות.

מימון שמילה: דרך אגב, יש חברות שיודעות לתת את זה גם בפחות מדקה, אבל יש חברות שמגיעות גם ל-20 דקות.

מימון שמילה: הסתרנו את הנתונים, לא רצינו לעשות "שיימינג" לחברות.

מימון שמילה: עשינו 3 בדיקות.

מימון שמילה: אנחנו נוציא לאוויר מי החברות שהיו, איך הן היו.

מימון שמילה: אתה קיבלת את המידעים האלה לפני.

איתן כבל: ואני שתקתי ולא אמרתי מילה.

לאה ורון: לא הוצאת הודעה לעיתונות?

איתן כבל: לא.

איתן כבל: אני לא שכחתי להשמיט אותך.

מימון שמילה: זה היה בשלבי עבודה.

מימון שמילה: לא מוציאים דברים בשלבי עבודה.

מימון שמילה: הוא קיבל את בקשתנו.

מימון שמילה: אני חושב שהיום הגענו לקו.

מימון שמילה: זה לא הגמר, זה לא הסוף.

מימון שמילה: אנחנו נשים פה עוד איזה שהוא "שפיל" לטובת הצרכנים, מתוך כוונה אמיתית שהחברות יבינו שיש להן חובה לתת שירות לציבור.

מימון שמילה: עד היום לא היו לנו כלי אכיפה סבירים לדבר הזה, כי היה כתוב ברישיונות: "מענה תוך זמן סביר".

מימון שמילה: אפשר למלא אנציקלופדיות לגבי סביר.

נורית קורן: זה גם יכול להיות 40 דקות.

מימון שמילה: זה גם יכול להיות יומיים.

מימון שמילה: אנחנו לא מתכוונים שזה יהיה כך, לכן תחמנו והגדרנו לוחות זמנים.

מימון שמילה: גם באנו בדברים עם החברות.

מימון שמילה: זה לא איזה גרזן בלי שום התחשבות.

מימון שמילה: רגולטור צרך להיות וסת, צריך לעשות את הדברים נכון.

מימון שמילה: אני חושב ששמנו פה הצעה נכונה, טובה.

מימון שמילה: אני אומר שצריך להחריג את שוק התקשורת, אדוני.

מימון שמילה: אנחנו בוודאי רוצים להיות תחת החוק של הגנת הצרכן, כמובן עם מגבלות מסוימות.

מימון שמילה: אני מציע לך שכל רגולטור שיש לו נתח שוק שהוא אחראי עליו, ילך כמו שהכרחת אותנו.

מימון שמילה: תכריח.

מימון שמילה: למי שלא, תיתן בחקיקה ראשית את ההוראות ברחל בתך הקטנה.

מימון שמילה: חקיקה ראשית לא צריכה לרדת למיקרו של המיקרו של המיקרו.

מימון שמילה: רגולטור שמתעסק בתחום כן צריך לעשות את זה.

מימון שמילה: יש חברות סלולר היום שהתחרות שם מאוד גדולה.

מימון שמילה: המחירים ירדו בצורה דרמטית.

מימון שמילה: אנחנו אוהבים מחירים נמוכים.

איתן כבל: אני מסכים.

איתן כבל: זה דיון אחר.

מימון שמילה: אנחנו כל הזמן עם אצבע על הדופק לראות איפה הקו האדום.

איתן כבל: אני רוצה לומר לאדוני שאני מקבל את ההתנצלות.

איתן כבל: זה אחד.

איתן כבל: דבר שני, אני רוצה להבהיר, כולם יהיו תחת החוק, אני לא יכול להוציא אף אחד.

איתן כבל: את הניהול של זה, ותיכף נדבר עליו, כל אחד יעשה בתחום המערכת שלו, פיקוח ודברים כאלה.

איתן כבל: למה אני מתכוון?

איתן כבל: אני רוצה שתבין, ואני אומר את זה גם לכולם כאן, קשה יותר ללחוץ כשזה חלק מחוק.

איתן כבל: תקשיב, אני חווה לחצים.

איתן כבל: יש כאן נציגי משרדים.

איתן כבל: אתמול קיימנו דיון עם חלק מהם.

איתן כבל: מתוך המשרד יש לחצים הפוכים על מה שמציגים.

איתן כבל: איך אומרים?

איתן כבל: אנחנו כבר בעולם אחר.

איתן כבל: למה?

איתן כבל: כי כל אחד בא, מפעיל את הלחץ שלו על שר, על מנכ"ל, על סמנכ"ל.

איתן כבל: כל אחד בא מהזווית שלו.

איתן כבל: יש דברים שצריכים להיות קופסא שחורה.

איתן כבל: אם מחר יסתבר מה שאתה אומר, חס וחלילה, יואיל השר לבוא ולשכנע.

איתן כבל: לשכנע לשנות חוק זה כבר הרבה יותר מורכב מתקנות, מצו, מכללים פנימיים, מרישיונות.

איתן כבל: לכל אחד יש סוג רישיון או התנהלות שלו.

איתן כבל: אני לא אסכים לזה.

איתן כבל: תבין, אתם אבן יסוד, אתם מסד מאוד מאוד מרכזי.

איתן כבל: אם אני נותן לך להיות בחוץ, למה שאני אכניס פנימה גופים אחרים?

איתן כבל: מה העניין?

איתן כבל: תקשיב, אתה נתת לי את התשובה.

איתן כבל: כבר היום ברישיונות כתוב.

איתן כבל: מישהו מנע ממך לפעול כדי לטפל בזה?

איתן כבל: ממך לא באופן אישי.

איתן כבל: מישהו מנע מהמשרד עד היום להסדיר את העניינים האלה?

איתן כבל: עובדה היא שעד שלא הגעתי והנחתי את הצעת החוק דבר לא היה קורה.

איתן כבל: כמו שאני אומר, זה נושא שהוא מתפוצץ כבר.

איתן כבל: דרך אגב, לצערי, גם במשרדי הממשלה זה כבר הגיע למקום של רתיחה, כי כבר מבינים שאי אפשר להמשיך יותר עם העניין הזה באופן הזה.

איתן כבל: אני לא יודע אם ידעו לתת את המענה המלא.

איתן כבל: גם שם לפני שש, שבע שנים הם התנגדו, כי התנאי להעביר את ה-3 דקות היה שאני אוציא את משרדי הממשלה.

איתן כבל: זה היה דיון באולם נגב.

איתן כבל: יש כאן שתי נקודות מרכזיות, אני רוצה שאנחנו נעסוק בהן.

איתן כבל: קודם כל, איתכם, שמילה.

איתן כבל: אדוני הסמנכ"ל, יש שתי נקודות.

איתן כבל: אחת, נוגעת ללוחות זמנים, כשבאופן עקרוני אין לי ויכוח איתכם.

איתן כבל: זה מהסיכום של ה-6 דקות.

איתן כבל: יש לי בעיה שאני עדיין לא נעול עליה, וזה עניין ה-85 אחוז, אבל לפני כן ביקשה חברתי חברת הכנסת נורית קורן להתייחס.

איתן כבל: יש כאן כמה גורמים.

איתן כבל: נדמה לי שחברת חשמל תקפוץ, המים יקפצו, חברות כרטיסי האשראי מתחממות, עשו לי כבר כוויות בפנים מהקריאה של החומר.

איתן כבל: אני קראתי כל נייר.

איתן כבל: אפילו הייתי פטור לקרוא את הכל, קראתי רק את השורות התחתונות, כי את ההקדמה הבנתי לבד.

איתן כבל: בבקשה.

נורית קורן: אדוני היושב-ראש, מאוד חשוב הנושא הזה של אזרחים שממתינים, אם למשרדי ממשלה, אם לחברות מסחריות אחרות.

נורית קורן: ברור שכשרוצים אותך, אז איך שאתה מתקשר ישר מנתבים אותך, ישר יש מוקדן שמקבל אותך, מציע לך את כל ההצעות, סוגר איתך עסקה.

נורית קורן: כשאתה רוצה לחזור, כשאתה רוצה לברר משהו, אין עם מי לדבר.

נורית קורן: אני חושבת שהדוגמה הטובה ביותר היא במה שאני נתקלת פה עם העוזרים שלי וגם אני בעצמי.

נורית קורן: כשנכנסתי לכנסת הייתי צריכה להביא כתובת של חברת ביטוח לגמל, לפנסיה, לקופת תגמולים.

נורית קורן: לקח לי 40 דקות.

נורית קורן: מבאר שבע עד הרצליה לא ניתן לי מענה.

נורית קורן: איך החברות פותרות את הדבר הזה?

נורית קורן: עונים לך איך שאתה מצלצל, אבל אז מנתבים אותך לאיזה שיחה אתה רוצה, לאיזה מוקד אתה צריך ואתה ממתין.

נורית קורן: החברות אומרות שהן עומדות בגדר החוק, כי הן ענו, מישהו ניתב אותך, אבל אף אחד לא רואה את זה שאחר כך אתה ממתין.

נורית קורן: אני אומרת לכם, 40 דקות על השעון המתנתי.

נורית קורן: זה נורא.

נורית קורן: כל פעם אני חווה את זה עם עוזר חדש שנקלט אצלי.

נורית קורן: אותו סיפור בחברות הסלולאריות.

נורית קורן: זה צריך להיפסק.

נורית קורן: אנחנו צריכים לקבל מענה מיד, לא "רגע, זה לא אצלנו, זה אצל מישהו אחר" ואז מעבירים.

נורית קורן: במשרדי הממשלה זו הקטסטרופה הכי גדולה.

נורית קורן: שם אין בכלל מענה.

נורית קורן: הטלפון מצלצל ומצלצל ואף אחד לא עונה.

נורית קורן: זה הדבר הכי גרוע שיכול להיות.

נורית קורן: הגיע הזמן, אנחנו נמצאים היום בעידן דיגיטלי.

נורית קורן: אתמול העברנו בקריאה ראשונה מענה דרך האינטרנט, אבל זה לא פותר את הבעיה.

נורית קורן: מה עם האזרחים הוותיקים שלנו שלא יודעים איך להתנהל?

נורית קורן: עזבו שמוכרים להם כל מיני דברים דרך הטלפון וכשהם רוצים להחזיר אין מענה.

נורית קורן: כולנו צריכים להתייצב עם החוק הזה.

נורית קורן: צריך לשים לב שהמענה הראשוני יהיה תחום בזמן, רק שאחר כך תתחיל הספירה.

איתן כבל: תודה רבה.

איתן כבל: נתחיל איתכם, כיוון שאתם לבנה מרכזית בעניין.

איתן כבל: יש לנו שתי נקודות.

איתן כבל: על הזמנים אין לי את הוויכוח, הבעיה שלי היא עם המדידה.

איתן כבל: עם ה-85% יש לי פעמיים בעיה.

איתן כבל: תיכף תתייחס מירב, היועצת המשפטית, לגבי האופן של המדידה.

איתן כבל: זה פתח שתמיד אתה יכול להגיד שהוא מעבר ל85%.

איתן כבל: אם אני לא יודע, שמילה, "לנעול", "לנעוץ", אני הופך את החוק לאות מתה.

איתן כבל: תיכף נעסוק גם בעניין של חוטא נשכר, הפרה משתלמת, שגם זה מצב שאותו צריך למנוע.

מימון שמילה: כשיצאנו לדרך לפני 5 שנים היינו בטוחים שצריך להגדיר זמן אבסולוטי, לא משנה אם זה 20 דקות, 7 דקות, 8 דקות, כאשר מעבר לנקודת הזמן הזאת זו הפרה של הוראות הרישיון.

מימון שמילה: אז הבנו שיכולים להיות מקרים חריגים, מקרים בלתי נצפים, מקרים שבהם מישהו מושך את השיחה יותר מידי זמן ואין מספיק אנשים.

איתן כבל: יש לי בקשה.

איתן כבל: הדיון הזה כבר התקיים.

איתן כבל: אנחנו לא עוסקים בקטסטרופות.

איתן כבל: היה לי את זה לפני כמה שבועות בסערה הגדולה, בניסיון להשיג את חברת החשמל.

איתן כבל: כשהכל רועם ומתפוצץ מסביב, כנראה שלא הייתי היחיד שהתנתק לו הקו.

איתן כבל: אני אפילו מוכן לדבר על זה שחברה מסוימת עושה מבצע, למרות שבאותו יום נערכים לא לענות לאף אחד.

איתן כבל: ההיערכות בגופים המקבילים היא לא לענות, שלא חס וחלילה עוד יצטרכו להיענות.

איתן כבל: אבל עזוב, זה דיון בפני עצמו.

איתן כבל: לא תהיה שום היערכות ושום כלום.

מימון שמילה: כדי לעבור היום מחברה א' לחברה ב' בסלולר, אתה לא צריך להתקשר לחברה שאתה רוצה לעבור ממנה, אתה מתקשר לחברה שאתה רוצה להגיע אליה, כאשר תוך חצי שעה אתה שם.

מימון שמילה: מה שלפעמים הציבור עושה זה שלפני שהוא עושה את המהלך הזה הוא מתקשר לחברה שלו ואומר: תנסו לתת לי, תנסו לשכנע אותי.

איתן כבל: איך אתה נותן לי את המענה שלא עובדים עלינו?

איתן כבל: שאנחנו לא נצא טיפשים בסוף.

מימון שמילה: אל"ף, אני לא אוהב להיות טיפש אף פעם.

מימון שמילה: בטח גם לא נצא מפה טיפשים.

מימון שמילה: נתנו לזה שני מענים בהוראות שקבענו.

מימון שמילה: אחד, קבענו זמן ממוצע של 3 דקות.

מימון שמילה: יהיה זמן ממוצע שיימדד אחת לחודשיים על כל השיחות שהיו.

מימון שמילה: אם היו הרבה חריגות מעבר ל-85% והרבה שיחות נמשכו 9 דקות, 8 דקות, או אפילו יותר, מולן תצטרכנה להיות שיחות שיגמדו את זה כדי שיהיה ממוצע של 3 דקות.

מימון שמילה: זה אומר שרוב השיחות לא יהיו 6 דקות.

מימון שמילה: 85% עד 6 דקות.

מימון שמילה: זה לא 6 דקות, זה עד 6 דקות.

מימון שמילה: אנחנו נצטרך למדוד.

מימון שמילה: יושב לימיני איתן שנכנס להיות סמנכ"ל הפיתוח של המשרד.

מימון שמילה: יש לו יכולת.

מימון שמילה: הוא יקבל דוחות מכל החברות על כל השיחות שהתבצעו שם מידי יום, מידי שבוע.

מימון שמילה: אחת לשבועיים אנחנו נבדוק את התוצאות האלו.

מימון שמילה: אם נראה שחברה לא עומדת ב-3 דקות וגם חורגת מה-85%, יש לנו יכולת לטפל בזה כבר היום בהוראות.

מימון שמילה: לא צריך את ההפרה המשתלמת לנושא הזה, יש לנו היום כללי אכיפה שאנחנו מסוגלים לטפל.

מימון שמילה: פעמיים נקנסה חברה במדינת ישראל, חברת תקשורת, במיליון 300, אחרי זה במיליון 600.

מימון שמילה: זה הזיז את הדברים שם.

מימון שמילה: פתאום הם השתפרו.

מימון שמילה: היום זה קצת השתנה וצריך לטפל בזה עוד פעם.

מימון שמילה: בסוף זה תיקון ועוד תיקון ועוד תיקון.

מימון שמילה: אני הייתי שמח שתהיה מילה אחת כמו בעשרת הדיברות.

מימון שמילה: הייתי שמח שיהיה כתוב: תן שירות נורמאלי או טוב לצרכן.

מימון שמילה: לצערנו, זה התדרדר למצב שאנחנו צריכים להיכנס למיקרו רגולציה.

איתן כבל: אחר כך בוכים למה יש רגולציה.

מימון שמילה: ורוצים להפסיק את הנטל הרגולטורי.

מימון שמילה: אנחנו בשני כובעים במשרד.

מימון שמילה: מצד אחד, אני כל הזמן רוצה להוריד נטל רגולטורי, אבל מצד שני, אני נאלץ לקבוע עוד רגולציה.

מימון שמילה: אני אומר לחברות שיושבות פה, אתם רוצים פחות רגולציה?

מימון שמילה: תנו שירותים, תנו מענה כמו שצריך לצרכן.

מימון שמילה: כאשר אני אומר 85%, אני חושב שזה איזון.

מימון שמילה: זו נקודה שאנחנו נבחן ונראה שהיא עובדת.

מימון שמילה: אם זה לא יעבוד, נצטרך לחזור ולתקן את זה עוד פעם.

מימון שמילה: זה מה שנוח ברישיונות יותר מאשר חקיקה.

איתן כבל: כמה פעמים החליפו את עשרת הדיברות?

מימון שמילה: לא החליפו.

מימון שמילה: שברו וכתבו חדש.

איתן כבל: ועדיין כתבו את אותן עשרת דיברות גם במתוקנות.

איתן כבל: למה?

איתן כבל: כי זה מתווה את הדרך.

איתן כבל: אחר כך כתוב שבעים פנים לתורה.

איתן כבל: אני לא רוצה שבעים פנים לתורה, שכל אחד יתחיל לפרש את זה.

מימון שמילה: אנחנו נוהגים לעשות את זה לא רק בזמני מענה, גם בפניות ציבור כתובות.

איתן כבל: זה מאוד מוצלח אצלכם העניין.

איתן כבל: זה עובד?

מימון שמילה: בכתובות זה עובד מצוין.

מימון שמילה: זה הוריד דרמטית את כמות תלונות הציבור שמגיעות אלינו, כי אנשים מקבלים תשובות מהחברות.

מימון שמילה: יש נציג בכל חברה שהתפקיד שלו לתת תשובות.

איתן כבל: פה עברת למדור פרסומי.

מרב תורג'מן: אני מבינה שעם קביעה אבסולוטית של זמן יש איזה שהוא קושי ביישום, למרות שכן נקבע איזה חריג של תקלה מערכתית כללית שאירעה בפריסה ארצית, לרבות בישוב מסוים.

מרב תורג'מן: השאלה אם זה לא מספק את העניין.

מרב תורג'מן: קביעה שאינה אבסולוטית שמאפשרת אחוזי סטייה היא מאוד בעייתית משני היבטים.

מרב תורג'מן: אחד, ההיבט הצרכני, איך צרכן מסוים יודע אם הוא נשאר בשיעור הסטייה או בתוך החובה, בתוך ה-85 אחוז שחובה לתת לו מענה בתוך זמן מסוים.

מרב תורג'מן: איך בכלל תבחנו את זה - על פני יום, על פני שעה, על פני שבוע, חודש?

מרב תורג'מן: איך הבחינה הזאת תיעשה?

מרב תורג'מן: מעבר לזה יש גם את עניין האכיפה, איך אפשר יהיה לאכוף ולהטיל עיצום כספי על הפרה כשלא ברור מה היא אותה הפרה ספציפית וכלפי מי היא הופרה.

מרב תורג'מן: בכלל, עיצום כספי הוא כלי מינהלי שצריך להיות מופעל בשיקול דעת.

איתן כבל: הבהרת את זה טוב.

איתן כבל: משרד המשפטים רוצה להתייחס?

אילת שמעון: משרד התקשורת עשה שימועים והגיע למסקנה שהגיע.

אילת שמעון: אנחנו מגבים אותו בעניין הזה.

איתן כבל: על הכיפק.

מרב תורג'מן: מה העמדה שלכם לגבי שיעורי הסטייה?

אילת שמעון: הבעיה שלנו היא לגבי זמן אבסולוטי.

אילת שמעון: מצד שני, אם אנחנו מכניסים כזה מנגנון לחוק, צריך לחשוב איך לעשות אותו באופן מאוד מאוד ברור.

אילת שמעון: כמו שמרב אמרה, שלא תהיה בעיה.

ואיל ג'יגיני: חשבנו תוך כדי ותהינו מה אם בחוק תהיה הוראה מחייבת שאומרת שהשר יקבע - זה יכול להיות שר הכלכלה, שר התקשורת ושרים אחרים - באישור ועדת הכלכלה, הוראות.

איתן כבל: אני מוכן לשקול את זה.

ואיל ג'יגיני: ואז אפשר להכניס את ה-85%.

איתן כבל: אני מוכן לשקול את זה.

איתן כבל: זה יכול לפתור את הבעיה.

מרב תורג'מן: מחייב מענה אנושי מקצועי - -

איתן כבל: אני רוצה להבהיר נקודה אחת שבכל התהליך הזה קצת נשתכחה.

איתן כבל: הסיפור הגדול הוא לא הזמן.

מימון שמילה: המקצועי.

איתן כבל: בדיוק.

איתן כבל: כולם מתעסקים כאן עם השאלה של הזמן.

איתן כבל: היה לנו את החוק של 3 דקות.

איתן כבל: הסיפור המרכזי בהצעת החוק הזאת זו העובדה שאתה צריך לקבל מענה אנושי מקצועי.

איתן כבל: כשאתה רוצה לרכוש טלפון כזה או כזה, לא קורה שלא יודעים לתת לך את כל התשובות.

איתן כבל: הדבר היחיד שהם נאלצים לבדוק זה אם יש את זה במלאי, ואז גם כן הוא לא מוריד אותך מהקו, הוא אומר לך להמתין על הקו.

איתן כבל: הוא מתקשר כשאתה שומע.

איתן כבל: הוא מתקשר ל- x,y,zושואל אותו.

איתן כבל: הוא לא אומר שהוא יחזור אליך.

עבד אל חכים חאג' יחיא: אם לא, יפטרו אותו.

איתן כבל: שלא חס וחלילה בזמן הזה שהוא ניתק לך אולי כבר נכנס אליך מישהו ואמר לך: אתה יודע, אח שלי, יש לי איזה טלפון בשבילך.

איתן כבל: אתה מבין?

עיסאווי פריג': אני מודע לזה מצוין.

איתן כבל: אין אחד כאן שלא חווה את זה, רק עם חברה אחרת.

קרן חן סופר: אני רוצה שתי נקודות ברשותך.

קרן חן סופר: אחת, מדוע אני חושבת שהאמירה צריכה להיות אמירה כללית?

קרן חן סופר: זה מכיוון שאדוני מבקש להרחיב את זה לעוד חברות בהמשך.

קרן חן סופר: אנחנו מדברים על שלושה נושאים שלא בהכרח רלוונטיים לכל אחת מהחברות.

איתן כבל: תמיד אחד מהם רלוונטי.

קרן חן סופר: בסדר גמור, אדוני.

איתן כבל: זה מחזק אותי עוד יותר.

איתן כבל: מה אני מנסה להגיד לך?

איתן כבל: אם לתקשורת יש גם חשבונות, גם ניתוקים וגם תמיכה טכנית, אז בקופות חולים, למשל, יש חשבונות, אם בכלל, או קביעת תורים.

איתן כבל: אני לא מדבר על כך שקובעים לך תור כשהבעיה כבר נפתרה.

איתן כבל: הבעיה בקופות חולים זה בקופות המקומיות, בסניפים.

עבד אל חכים חאג' יחיא: עשינו ניסיון פה.

איתן כבל: דווקא במקומות שבהם הוא צריך לתת מענה בנושא אחד או בשני נושאים האפשרויות שלו לענות הן הרבה יותר טובות.

איתן כבל: אני רוצה להזכיר, זה לא אחד שעונה על שלושה אירועים.

איתן כבל: זאת אומרת, עם כל הכבוד לזה שיושב בחשבונות, בגזברות וצריך לענות לך על מצב החשבון שלך, הוא לא זה שיגיד לך: ניסית לכבות את המכשיר?

איתן כבל: כבה אותו, תדליק אותו.

איתן כבל: זה עולם תוכן אחר.

איתן כבל: חברים ,לצערי אנחנו מיומנים.

קרן חן סופר: בניסוח הרישיון, נכון לעכשיו, אומדן הזמנים לא נקבע לכל מסלול.

איתן כבל: גברתי, אנחנו אחרי שימוע.

איתן כבל: אם לא הבנת, הסוסים כבר אפילו לא באחו, הם כבר בעיר אחרת.

איתן כבל: נגמר.

קרן חן סופר: ברור.

קרן חן סופר: אני רק מתכוונת בהיבט שבאמת כדאי למנוע כפל רגולציה.

קרן חן סופר: אני יום יום מתמודדת - -

איתן כבל: גברתי, כנראה לא הבנת.

איתן כבל: אין כפל רגולציה.

איתן כבל: החוק הוא עשרת הדיברות.

איתן כבל: אחר כך יש את אופן הפעלתו, בסדר?

איתן כבל: זה כל הדיון.

איתן כבל: הבנו?

קרן חן סופר: הנקודה השנייה, אדוני, זה שאני רוצה לשוב ולהדגיש את החשיבות של מה שאמרה היועצת המשפטית בנוגע לזמן ממוצע.

קרן חן סופר: אני חושבת שההגדרה של זמן אבסולוטי מאוד מאוד קשה ליישום.

קרן חן סופר: אדוני דיבר על ההחרגה של תקלה.

קרן חן סופר: ברישיונות זה אפילו לא מופיע.

קרן חן סופר: אין שם התייחסות להחרגות לגבי מקרים חריגים.

איתן כבל: זאת בעיה קטנה.

קרן חן סופר: נאמר פה על אותו צרכן ספציפי.

קרן חן סופר: ברור שמידי פעם יהיה צרכן שימתין 6 דקות או 7 דקות, לא 3.

קרן חן סופר: בסופו של יום אנחנו רוצים להגדיר שירות נכון וטוב לכלל הצרכנים.

קרן חן סופר: נציגי שירות בחברות מסוימות צריכים לעבור הכשרה מאוד מאסיבית.

קרן חן סופר: לאייש באופן קבוע מוקד שירות שיענה על הצרכים האבסולוטיים האלה בזמן שיש פיקים קבועים, אם זה באירועי חשבון, אם זה עניין של תקלות ספציפיות - אין דרך לתת מענה כזה.

קרן חן סופר: אני חושבת שכולנו נרוויח מזה שאנחנו נדבר על זמן ממוצע.

קרן חן סופר: כל רגולטור יבחן את זה.

איתן כבל: אני אגלה לך סוד.

איתן כבל: החוק והכללים יהיו כאלה שאלקטרז יהיה מקום קל לעומת מה שאני צריך.

איתן כבל: במקום שאני אתן את האפשרות הקטנה ביותר לעקוף – הרי כבר עקפתם.

איתן כבל: אני רוצה להזכיר את ה-3 דקות.

איתן כבל: אתם זוכרים את ה-3 דקות, לאה?

לאה ורון: ברור.

איתן כבל: אחר כך מה אמרו?

איתן כבל: לא, אנחנו לא עונים רק על חשבונות או רק על תקלות.

איתן כבל: הבאנו לכאן, תיקנו.

איתן כבל: מה עכשיו הם עושים?

איתן כבל: הם מתקשרים אלי.

איתן כבל: אני כל יום חווה את זה באופן אישי.

איתן כבל: אומרים לך שיחזרו אליך, אבל אז הם מתקשרים ומנתקים.

קרן חן סופר: אבל עדיין יהיה מענה אנושי.

קרן חן סופר: הגדרת מענה אנושי תישמר.

איתן כבל: ברור כשמש לאור הירח.

קרן חן סופר: עדיין צריכה להיות סבירות.

איתן כבל: אנחנו כבר לא בסיפור הזה.

איתן כבל: הדיון הזה הוא כבר בספר שנגנז.

איתן כבל: אנחנו כבר בסיפור אחר, כבר התקדמנו.

איתן כבל: את מחזירה אותי, את עושה לי פיליבסטר.

איתן כבל: פתחתי ואמרתי, הדיון הזה כבר הסתיים.

איתן כבל: אני יכול להפנות את גברתי לפרוטוקולים.

איתן כבל: אני מכבד אותך, אפילו מאוד, את יודעת את זה, לכן אפשרתי לך, למרות שיכולתי לשנן במקומך את הדברים.

איתן כבל: אנחנו כבר לא שם.

איתן כבל: אנחנו כבר באיך מפעילים את החוק, איך הטכניקה של הפעלת החוק.

מימון שמילה: תראה.

מימון שמילה: אני אתייחס גם לדברים שנאמרו פה.

מימון שמילה: יש לנו מסמך החלטה שיפורסם היום באתר.

מימון שמילה: אתמול בלילה הוא פורסם לכל החברות עם כל הטענות שעלו במעלה הדרך.

מימון שמילה: כל טענה עם מענה.

מימון שמילה: חלק מהטענות קיבלנו, חלק דחינו, חלק קיבלנו חלקית.

מימון שמילה: אנחנו מדברים על 85% עם קביעה של זמן ממוצע.

מימון שמילה: אנחנו כמשרד יודעים למדוד את זה, אנחנו עושים את זה גם במקומות אחרים.

מימון שמילה: נתנו מענה גם לנקודות קיצון.

מימון שמילה: יש אירועים מיוחדים שאנחנו מגדירים בצורה מאוד מוחלטת, כמו תקלת מתג.

מימון שמילה: אפילו פגעי מזג אוויר הגדרנו כאירוע מיוחד.

איתן כבל: קרה לי באופן אישי.

מימון שמילה: השארנו "שפיל" למנהל המשרד או לסמנכ"ל הפיקוח שאם יש באיזה יום disaster רציני, הוא יוכל לשקול שלא תהיה אכיפה.

איתן כבל: רק אי אפשר ש-365 יום בשנה זה disaster.

מימון שמילה: ברור שלא.

מימון שמילה: עשינו 3 בדיקות לפני שהלכנו על העבודה הזאת.

מימון שמילה: ראינו שהזמנים שתבענו מהחברות הם סבירים, אפשר לעמוד בהם.

מימון שמילה: רוב החברות עומדות בהם ממילא כבר היום.

מימון שמילה: הם יכולות להיות טובות יותר מ-6 דקות.

מימון שמילה: אני מזכיר, זה עד 6 דקות.

מימון שמילה: אנחנו מצפים לראות.

מימון שמילה: אם חלילה אנחנו נראה שזה לא שם - -

איתן כבל: זה לא.

איתן כבל: כבר היום זה 3 דקות.

מימון שמילה: אני רוצה להזכיר מה זה ה-3 דקות.

מימון שמילה: אם החברות רואות שעד 3 דקות הן לא נותנות לך מענה, הן משאירות לך את האופציה לנתק ושיחזרו אליך תוך 3 שעות, יום עבודה וכו'.

איתן כבל: זה לא עובד.

איתן כבל: לא סתם הבאתי את התיקון.

מימון שמילה: אדוני היושב-ראש, הקטע שלא עובד, וחשוב שזה יהיה ברור לך כמחוקק, זה כשאני לא רוצה להשאיר הודעה שיחזרו אלי כי חשוב לי להמשיך להמתין ואז אני יכול להמתין נצח אחרי ה-3 דקות.

איתן כבל: אתה יודע כמה המתנתי נצח?

איתן כבל: אני שם את זה על הטלפון הקווי, שם את זה על רמקול.

מימון שמילה: כולנו חווים את זה.

מימון שמילה: החלטנו ברישיונות שלנו שאין נצח.

מימון שמילה: בחרת להישאר ולהמתין על הקו?

מימון שמילה: זה לא יהיה יותר מ-6 דקות.

מימון שמילה: נכון, זה 85% מהשיחות.

מימון שמילה: זה לא נתיב מהיר שהעשיר נוסע והעני עומד בפקקים.

מימון שמילה: אנחנו לא מבחינים בין אוכלוסיות.

מימון שמילה: אין פה תעדוף לאוכלוסייה מסוימת.

מימון שמילה: בדקנו גם מה קורה בעולם.

מימון שמילה: לא כל כך אהבנו את זה.

מימון שמילה: באירופה נתנו אופציה לכל חברה שכשמחייגים אליה עונים לך תוך שניות, אבל בשביל זה אתה צריך לשלם פרימיום.

מימון שמילה: העשיר מחייג ומקבל שירות, אבל הוא משלם בחבילה שלו תוספת כסף.

מימון שמילה: אנחנו היינו נגד הדבר הזה.

עיסאווי פריג': זה אפשרי, אבל זה עולה כסף.

מימון שמילה: במה שעולה כסף הכל אפשרי.

איתן כבל: אם תאמר לו להוסיף חמישה שקלים בחשבון, אתה תראה איך מתנפלים עליך.

איתן כבל: לא עונים לך, מתנפלים עליך.

מימון שמילה: ההצעה שהחלטנו עליה אתמול היא הצעה מאוזנת.

מימון שמילה: היא באה לטובת הצרכן, היא לא מחסלת את החברות.

איתן כבל: שיהיה ברור, ה-3 דקות גרמו לנו להחמיר עוד יותר.

איתן כבל: אם זה לא יהיה אני, יהיה מישהו אחר שיגיש.

איתן כבל: אני רוצה שיובהר, זה נושא שהגיע לציבור עד פה.

איתן כבל: נגמר.

איתן כבל: אני יכול לספר לכם שאח שלי רצה איזה משהו מאחת החברות שנמצאת פה.

איתן כבל: ימים הוא התקשר אלי ושאל אותי לגבי החוק שלי.

איתן כבל: הוא לא הלך לשום מקום רק כי הוא היה צריך את הטיפול.

איתן כבל: פשוט לא ייאמן.

אילת שמעון: אני רק רוצה לחזור על ההסבר לחברי הוועדה.

אילת שמעון: אם אנחנו מדברים על עיצומים כספיים, אז המודל הזה צריך להיות ברור למפר ולנו.

אילת שמעון: זה גם צריך להיות מפורסם.

איתן כבל: קודם כל, אם המפר לא מבין בדיוק על מה הוא הולך לקבל את העיצום הכספי, זה לא יעבוד.

איתן כבל: מה תמיד אני אומר פה?

איתן כבל: אני רוצה מינימום ידיים של עורכי דין.

איתן כבל: תמיד תהיה הפרשנות.

איתן כבל: אנחנו רוצים לגרום למינימום עבודה אחר כך לעורכי דין.

איתן כבל: ואיל, אני מוכן ללכת על המודל שאתם מציעים, אני חושב שזה מודל שנכון יותר לעשות אותו.

מרב תורג'מן: הצעת החוק תכלול חובה על עוסק המנוי בתוספת השנייה ומספק שירות טלפוני הכולל מערכת אוטומטית, לתת מענה אנושי מקצועי בנושאים שמפורטים בהצעת החוק.

מרב תורג'מן: האם לגבי החובה לקבוע את משך ההמתנה אתה מבקש להסמיך את שר הכלכלה באישור ועדת הכלכלה?

איתן כבל: תיכף נחשוב איזה שר אני רוצה.

מרב תורג'מן: השר הממונה מכוח חוק הגנת הצרכן.

מרב תורג'מן: אני מניחה שגם תרצה שתקנות ראשונות יובאו לאישור ועדת הכלכלה תוך זמן מסוים שהוועדה תקבע.

איתן כבל: בוודאי.

מרב תורג'מן: בדברי ההסבר של הקריאה הראשונה הוועדה קבעה שבעת הכנת הצעת החוק לקריאה שנייה ושלישית היא תדון גם בלכלול הוראות דומות על תאגידים בנקאיים ומבטחים, אותם גופים שמוחרגים מכוח סעיף 69 לחוק הגנת הצרכן.

איתן כבל: קודם כל, אני רוצה לסכם את החלק הראשון.

איתן כבל: אני כבר אומר לך, שמילה, שאני אתן לכם חודש לתקנות.

איתן כבל: אתם כבר מוכנים, אתם ערוכים.

מימון שמילה: כבר פרסמנו את זה.

ואיל ג'יגיני: למה זה צריך להיות בתקנות?

ואיל ג'יגיני: למה לא הוראות, למה לא רישיונות?

איתן כבל: לא.

מרב תורג'מן: אנחנו לא מסכימים לקבוע ברישיונות.

עבד אל חכים חאג' יחיא: אנחנו רוצים לפקח על זה.

איתן כבל: במחילה מכבודכם – זה כמו שאצלנו אומרים בבית כנסת - אנחנו סומכים עליכם עד גבול מסוים.

איתן כבל: אני מתכוון שלפני יציאתנו לפגרה הדברים יהיו מאחורינו.

איתן כבל: אנחנו יודעים איפה הדברים, מה אנחנו רוצים מעצמנו, לכן אין שום סיבה שזה לא יובא תוך חודש ימים.

איתן כבל: זה רק ניסוחית, זה הכל.

מימון שמילה: אדוני, אנחנו כבר אחרי זה.

מימון שמילה: אתמול הוצאנו תיקוני רישיונות.

איתן כבל: אין בעיה, רק שזה צריך לבוא לאישורנו.

עבד אל חכים חאג' יחיא: אנחנו מבקשים שוועדת הכלכלה - -

איתן כבל: הוא יודע.

מימון שמילה: אני לא בטוח שזה נדרש, אני אסביר גם למה.

איתן כבל: נכון שהכוח המרכזי הוא כשזה נכתב בחקיקה ראשית.

איתן כבל: זה סך הכל לעשות כמעט העתק-הדבק.

מימון שמילה: חוק התקשורת מסמיך את שר התקשורת לקבוע הוראות, תקנות לפי חוק התקשורת.

מימון שמילה: כמו שאתה מכיר, בהרבה דברים אנחנו באים לפה.

מימון שמילה: בחוק הגנת הצרכן אתה עלול לסתור.

מימון שמילה: אני אולי צריך את דנה פה כדי שתבדוק את הדברים האלה, אבל אנחנו לא יכולים לשים פה שני חוקים שאחד סותר את השני.

מימון שמילה: שר התקשורת מוסמך לקבוע תקנות, הוראות.

מימון שמילה: פתאום בנושאים מסוימים - -

מרב תורג'מן: זה שר בתוך חוק הגנת הצרכן.

מימון שמילה: שר הכלכלה יתחיל לקבוע הוראות ברישיונות?

מרב תורג'מן: זה לא לקבוע הוראות ברישיונות, זה לקבוע איזה שהם סטנדרטיים כלליים לגבי כל הגופים.

איתן כבל: עשינו את זה עם חברת חשמל.

מרב תורג'מן: הוא יכול לקבוע סוגי שירותים שונים ונסיבות מסוימות שבהם יהיה זמן מענה שונה, לרבות - -

איתן כבל: יש לי שאלה אליך.

איתן כבל: למה אני לא יכול באופן עקיף להסמיך את שר התקשורת?

מרב תורג'מן: רק לגבי גופי התקשורת?

איתן כבל: כן.

איתן כבל: מה מפחיד אותי?

איתן כבל: שיתחיל ריב ביניהם.

מרב תורג'מן: אדוני, אני חושבת שאני צריכה לשמוע את עמדת הרשות להגנת הצרכן.

מרב תורג'מן: זה חוק ששר הכלכלה אמון עליו.

איתן כבל: עשינו כבר דבר כזה.

מרב תורג'מן: אני צריכה לבדוק את זה.

איתן כבל: אין כאן עניין שאני ממעיט מהסמכויות של מישהו.

איתן כבל: ההיפך, אני רוצה למנוע מינימום חיכוך ביניהם.

אילת שמעון: בחוזה של ועדת שרים כתוב שזה צריך להיות בתיאום עם כל הרגולטורים.

אילת שמעון: העלינו את הסעיף שאומר שהרשות להגנת הצרכן תהיה אחראית על רגולטורים אחרים.

אילת שמעון: אני חושבת שצריך לשמוע את הרגולטורים האחרים.

איתן כבל: שמה?

אילת שמעון: שחברות שברשותם - -

מרב תורג'מן: אבל ממילא השר מוסמך לקבוע הוראות מכוח החוק הזה.

מרב תורג'מן: אני לא חושבת שיש בעיה עם רגולטורים אחרים.

איתן כבל: אני תומך בזה שכל רגולטור יחיה בתוך המסגרת של עצמו.

איתן כבל: הוא מקבל את החבילה שלו.

איתן כבל: יש חוק ראשי.

איתן כבל: ברגע שהכנסנו אותו לחקיקה הראשית, הוא חייב לפעול.

איתן כבל: זה מה שהיה חשוב לי.

איתן כבל: מה העניין?

איתן כבל: יש פה שני סוגים של כוחות.

איתן כבל: יש את חברות התקשורת.

איתן כבל: להן יש עולם תוכן משלהן.

איתן כבל: הן יודעות ומכתבות על זה ביום יום.

איתן כבל: אני לא רוצה שמשרד הכלכלה, שהוא עם עולם תוכן אחר לגמרי, שהןא מתעסק בעניינים אחרים לגמרי, יתחיל להיכנס לתוך הרגליים של זה.

איתן כבל: אני כבר אומר לכם, זה יהיה בלגן, כי כל אחד יפיל אחד על השני.

איתן כבל: זה יגיד שזה אחראי, השני יגיד שזה אחראי.

איתן כבל: אני לא רוצה את זה.

איתן כבל: גם זה לא נכון עניינית.

מימון שמילה: צריך לפרק מוקשים, לתת לכל אחד לטפל בעניין שלו.

איתן כבל: אני קובע לו את המסגרת שבה הוא צריך לפעול, זה הכל.

אילת שמעון: אני חושבת שזו גישה נכונה, אני רק אומרת שצריך לשמוע אותם.

מרב תורג'מן: אני עדיין לא מצליחה להבין מה את מציעה לקבוע.

ואיל ג'יגיני: שכל רגולטור יקבע לעצמו.

מרב תורג'מן: שכל רגולטור יקבע לעצמו?

מרב תורג'מן: לחייב את זה בחוק?

מרב תורג'מן: על מה דיברת?

מרב תורג'מן: על רשות החשמל שתקבע הוראות?

איתן כבל: ממש לא.

מרב תורג'מן: לקבוע את זה בחוק הגנת הצרכן?

מרב תורג'מן: אני לא מצליחה להבין.

מרב תורג'מן: שכל רגולטור יקבע לעצמו?

איתן כבל: אני לא אמרתי דבר כזה.

מרב תורג'מן: אבל זה מה שהיא אומרת.

איתן כבל: עם כל הכבוד לכל החכמים שיושבים פה, אני חכם לא פחות מכם.

איתן כבל: אני מנהל פה קרוב ל-20 שנה חקיקה, אני מבין איזה עניין וחצי.

איתן כבל: אני לא ביקשתי שכל אחד יתחיל לעשות רגולציה לעצמו.

איתן כבל: אם לא היה ברור, יש חקיקה ראשית שמכניסה, זה הדבר הכי חשוב.

איתן כבל: גם ככה הרשות במשרד הכלכלה לא בדיוק מצליחה, עם כל הכבוד, והיא עושה מעל ומעבר.

איתן כבל: הם צריכים לעמוד בלחצים מאוד גדולים.

איתן כבל: אני עכשיו צריך להתחיל להכניס אותם לעולמות תוכן חדשים רק כי מישהו אמר שצריך שתהיה כותרת משלו?

איתן כבל: אני לא אמרתי שהוא יקבע את הכללים.

איתן כבל: הכללים כבר נקבעו לו, קבענו אותם עכשיו פה.

מרב תורג'מן: אתה קובע אותם בתוך החוק?

איתן כבל: אני קובע אותם בתוך החוק.

איתן כבל: כל מה שאני אומר זה שאם הוא ירצה לעשות כל מיני פעולות כאלו ואחרות, הוא יצטרך להביא את זה לאישור ועדת הכלכלה.

איתן כבל: אני לא מוכן שהוא יעשה את זה לבדו.

מרב תורג'מן: הוא מבקש לסטות מהכלל של ה-6 דקות.

מרב תורג'מן: ב-15% מהמקרים הוא מבקש לסטות מה-6 דקות.

מרב תורג'מן: השאלה אם את ההסמכה הזאת לסטות מה-6 דקות אתה רוצה להסמיך את שר התקשורת לקבוע רק לגבי גופי התקשורת.

מרב תורג'מן: אז עלול להיות מצב שיש רגולציה שונה לגופים אחרים שקבועים בתוספת השנייה.

איתן כבל: אני רוצה לעשות טוב, לא עכשיו יש לי כלל, ייקוב הדין את ההר, לא משנה מה קורה.

איתן כבל: אני רוצה שבמקומות אחרים זה יהיה 3 דקות.

איתן כבל: למה אני צריך עכשיו לקבוע שבעניינים אחרים שהוא יכול להמתין דקה עד 3 דקות אני אתן לו לחכות 6 דקות?

מימון שמילה: בדליפה של גז אתה רוצה שבשנייה יענו.

איתן כבל: חבר'ה, קצת לפתוח את הראש.

איתן כבל: נכון זה משפטים, אבל אפשר לחבר גם פה מילים חדשות.

מרב תורג'מן: אפשר גם לקבוע הוראה: אין באמור בסעיף לגרוע מההוראות שנקבעו לפי דין או ברישיון ככל שהן מחייבות מתן מענה בתוך זמן קצר יותר.

מרב תורג'מן: אפשר גם את זה לקבוע.

מרב תורג'מן: הקושי שלי הוא עם ההסמכה, איזה רגולטור אתה הולך להסמיך לקבוע איזו הוראה, זאת אומרת, האם אתה קובע את ה-6 דקות בחוק ומאפשר סטייה, או שאתה מסמיך את השר - לא משנה איזה שר שתקבע - לקבוע את משך ההמתנה למענה אנושי.

מרב תורג'מן: השאלה אם זה הולך להיות בחוק, או שזה הולך להיות בהסמכה.

מרב תורג'מן: אם זה הולך להיות בהסמכה, חשוב שתגיד את מי אתה מסמיך.

איתן כבל: אני רוצה לעשות את מה שנכון, את מה שנותן למחוקק את הכלים הכי נכונים שפחות יעשו אחר כך דייסה עם העניין הזה.

איתן כבל: אני רוצה שלא נהיה נתונים לגחמות של שרים כאלה ואחרים שלא יעמדו בלחצים.

מרב תורג'מן: יש פה היבט צרכני שאסור לשכוח אותו.

מרב תורג'מן: אני מבינה את כל ההיבטים שכל רגולטור גם בוחן את - -

איתן כבל: הם לא מעניינים אותי.

איתן כבל: אני, את האמת להגיד לך, לא סומך על הרגולציה של המשרדים.

איתן כבל: אם הייתי יודע לסמוך עליהם, כנראה שמחצית מהחוקים לא היינו צריכים להעביר, הם היו מיותרים.

איתן כבל: בשביל זה יש לנו את החוק הראשי שכבר מגדיר לכולם איך עליהם לפעול.

איתן כבל: איפה החשש שלי?

איתן כבל: אולי נמתין עם זה, נשים את זה בצד, זה עניין טכני.

איתן כבל: בואי נתקדם הלאה.

איתן כבל: בסך הכל הכללי סיימנו את התבנית של משרד התקשורת.

איתן כבל: בואי נתקדם הלאה.

ואיל ג'יגיני: זו הצעה שממש עלתה עכשיו.

ואיל ג'יגיני: אולי אנחנו צריכים לשבת ולחשוב עליה.

איתן כבל: אני כבר שמתי לב מה זה אצלכם לשבת.

ואיל ג'יגיני: אני מדבר על לשבת עם היועצת המשפטית.

איתן כבל: ברור כשמש לאור הירח.

איתן כבל: זה 5 שנים אצלכם, 3 שנים אצלי.

איתן כבל: ואיל, אנחנו מסיימים פה.

איתן כבל: לא צריך לשבת על כלום, זה עניין טכני.

איתן כבל: אנחנו נעביר את זה.

איתן כבל: אם צריך אחר כך שאני אעשה רביזיה כדי לעשות תיקון עד שזה יעלה במליאה, נעשה את זה.

איתן כבל: אני צריך שזה יהיה מתוחם לעצמנו.

איתן כבל: אנחנו חייבים לצאת היום עם בשורה לציבור.

אילת שמעון: אני רוצה להבין מה התקבל.

איתן כבל: החקיקה הראשית תגדיר את כל המחויבויות של משרד - -

מרב תורג'מן: יש את הכלל של לתת מענה אנושי מקצועי בנושאים שמפורטים בהצעת החוק.

מרב תורג'מן: השאלה אם בחוק אתה מתכוון לקבוע את משך הזמן לקבלת המענה, או שבכוונתך להסמיך את השר לקבוע.

איתן כבל: זה ייקבע בחקיקה ראשית.

יהיו תקנות, הוראות?

איתן כבל: חקיקה ראשית זה הסיפור, אני לא מתכוון לחזור בי.

איתן כבל: כשבאתי ואמרתי שאני מוכן לרגולציות המקומיות, זה היה בעניינים נקודתיים.

איתן כבל: אם שמילה לא שם - אין חוק.

איתן כבל: חבר'ה.

איתן כבל: אני אפילו לא מספר 10% ממה שאני יודע.

איתן כבל: אנחנו מכירים את זה, הלחצים הם אדירים.

אוקי, אז החוק הוא הפלטפורמה הראשית להכל.

איך אתה עושה את הדקויות האלה, מה המנגנון שלהן?

מרב תורג'מן: האם הכוונה לקבוע משך המתנה לבירור חשבון ולסיום התקשורת שונה מתקלה?

איתן כבל: אני חושב שכן.

איתן כבל: אני אגיד לך למה.

איתן כבל: תקלות הן בעיקר בעולמות התקשורת.

איתן כבל: לפעמים אתה מתקשר ואומרים לך לנתק, לעשות וכו'.

איתן כבל: זה יכול לקחת יותר מ-3 דקות.

איתן כבל: אני לא רוצה לגזור גזירה שהציבור לא יכול לעמוד בה.

איתן כבל: עד 6 דקות.

ואיל ג'יגיני: אדוני, מהבחינה שעשינו, לא מצאנו לנכון לקבוע זמן שונה לתקלות.

ואיל ג'יגיני: קבענו 6 דקות.

איתן כבל: אין בעיה, מבחינתי עוד יותר טוב.

איתן כבל: רוב הדברים יכולים להיות דקה, שתיים, שלוש.

איתן כבל: אני אומר את זה גם מניסיון אישי.

איתן כבל: לעיתים נדירות אתה מתקשר ומוצא את עצמך יותר מ-3,4 דקות, אבל זה כשאתה צריך לברר איזה עניין שמאוד מאוד לא ברור לך.

מרב תורג'מן: מה לגבי שירות השארת הודעה, הרי התקנות היום קובעות 3 דקות לשירות השארת הודעה?

מרב תורג'מן: יש שתי אופציות.

מרב תורג'מן: אופציה אחת, לאפשר שירות השארת הודעה בנושאים, בסוגי שירותים שלא מפורטים בחוק, כשאני מניחה שהרשות תצטרך להתאים את התקנות הקיימות, ואופציה שנייה, לבטל את התקנות האלו, לא לאפשר את אותו שירות השארת הודעה.

איתן כבל: אני לא חושב שצריך לבטל את מנגנון השארת ההודעה.

איתן כבל: מי שרוצה, יכול להתקשר ולהשאיר.

איתן כבל: זה שירות שכבר מתקיים.

איתן כבל: יכול להיות שהם כל כך יצטיינו בו עכשיו - -

ואיל ג'יגיני: יש לנו כל מיני הוראות ברישיון.

ואיל ג'יגיני: יש לנו חבילה שלמה של הוראות שמדברות על הדקות, איך למדוד אותן, השבועות, האחוזים.

מרב תורג'מן: זה יישום של החוק.

מרב תורג'מן: איך אתה מודד את ה-6 דקות, זה עניין של - -

ואיל ג'יגיני: אני לא בטוח.

ואיל ג'יגיני: זה יעלה שאלות ובעיות אם אנחנו קובעים הוראות אחרות, אם הן כן מחמירות, לא מחמירות.

איתן כבל: ואיל, עשה לי טובה, כמה חודשים היה לכם לבדוק את כל השאלות האלו?

איתן כבל: זה לא לכבודכם.

איתן כבל: אני הסכמתי ללכת איתכם, אז אתה מחזיר אותי?

איתן כבל: מה זה, צעד תימני, אחד לפנים, שניים לאחור?

איתן כבל: אני כבר התקדמתי איתך.

איתן כבל: אני לא אומר לך מה סיפור הדרך.

איתן כבל: אחר כך בתקנות או ברישיונות אתה כותב לו: אני בודק אותך פעם בשבוע, עושה לך הצלבות.

מימון שמילה: את זה אתה משאיר לכל רגולטור.

איתן כבל: אותי מעניין מענה אנושי, מקצועי שיהיה עד 6 דקות בשלושת הנושאים האלה.

איתן כבל: זה הסיפור.

איתן כבל: לגבי אכיפה, איך אתה בודק את זה, ואנחנו נרצה, אני לא מתכוון לוותר על זה, אל תתבלבלו.

איתן כבל: אני אשב עליכם ואבקש דיווחים ופילוחים של פעם בחודשיים, או אני לא יודע מה.

איתן כבל: אני ארצה שיהיו לנו פה דוחות מפורטים.

הרגולציה שכל אחד יעשה תגיע לאישור הוועדה?

מרב תורג'מן: רגולציה של השרים.

איתן כבל: אותי מעניינת החקיקה הראשית.

מרב תורג'מן: ההצעה של משרד התקשורת היא שהחוק לא ינקוב בדקות.

איתן כבל: זה אפילו לא מכובד מה שקורה פה.

איתן כבל: אני מצטער, זה לא מכובד.

איתן כבל: מי שלא מכבד אותי, אני לא מכבד אותו.

איתן כבל: בחקיקה ראשית יהיה כתוב עד 6 דקות, לא יעלה על 6 דקות.

איתן כבל: צריך לראות, אולי בתקנות או בהפניה לרישיונות - -

מימון שמילה: שר התקשורת יוכל לקבוע מדדים.

מרב תורג'מן: הוא לא מדבר על הקלה.

אילת שמעון: על אחוזים אי אפשר.

מימון שמילה: על אף האמור, שר התקשורת יוכל לקבוע מדדים.

מימון שמילה: תן לנו את האפשרות להקל.

מרב תורג'מן: הבעיה היא להקל על ה-6 דקות.

איתן כבל: הוא לא מייצר הקלה שהיא מעבר למתחם שאנחנו נותנים.

עבד אל חכים חאג' יחיא: הוא לא מבטל את החוק.

מרב תורג'מן: אם אני מבינה נכון, ב-15% מהמקרים הוא מאפשר לסטות מה-6 דקות כלפי מעלה, זאת אומרת, הוא מאפשר לגופים לענות מעבר ל-6 דקות, גם 8 ו-9 דקות.

מימון שמילה: תיתן לנו על אף האמור.

איתן כבל: אני רוצה את הענבים.

איתן כבל: אני כבר רב עם השומר 7 שנים.

איתן כבל: אתם כל הזמן עם המדדים.

איתן כבל: האנשים, האזרחים לא מקבלים שירות, כי אני כל הזמן מתעקש על דקה, על אף האמור ועל האף אמור.

איתן כבל: אני רוצה ענבים, אני לא רוצה לריב עם השומר.

איתן כבל: אני רב אתכם, עם הפקידות.

איתן כבל: כל אחד פה נהייה לי בודק חמץ.

מה יקרה אם הוא יקבע לך בתקנות 50%?

איתן כבל: אני מגדיר מראש.

איך אתה מגדיר את זה?

איתן כבל: אני יכול לבוא ולהגיד שאני לא מסכים איתו ושיביא לי את זה בתקנות.

איתן כבל: חברים, אף אחד לא מכדרר אותי, די, חאלס.

איתן כבל: אנשים צופים בנו עכשיו.

איתן כבל: אני לא אתן לאף אחד יותר לשחק איתנו את המשחק הזה.

איתן כבל: תבינו מה עובר על אנשים שצריכים עכשיו לחכות.

עבד אל חכים חאג' יחיא: הסטייה של ה-15% אומר שבכל מקרה שמישהו אוכל אותה, הוא אוכל אותה כי הוא חלק מה-15%.

איתן כבל: נכון.

עבד אל חכים חאג' יחיא: ואז אנחנו כאילו מבטלים את החוק הזה, אנחנו מרוקנים אותו מתוכן.

עבד אל חכים חאג' יחיא: אם אני רוצה את ה-15% - -

איתן כבל: זה ממוצע.

עבד אל חכים חאג' יחיא: האזרח שחיכה לחוק הזה, חיכה ל-6 דקות, מה הוא צריך - - ?

עבד אל חכים חאג' יחיא: אנחנו צריכים לאפשר אם היו נסיבות מוצדקות.

איתן כבל: יש נסיבות מוצדקות.

איתן כבל: אני לא רוצה להיות דורסני.

איתן כבל: אתה לא מקבל היום 6 דקות, בטח לא 3 דקות, גם לא 10 דקות, גם לא 20 דקות.

איתן כבל: מה אני רוצה להגיד לך?

איתן כבל: מה אומר שמילה מהבדיקות שלהם?

איתן כבל: עם כל הכבוד, אני צריך גם להיות הגון, אני לא יכול שעכשיו כל חברה תחזיק לי staff של 100 אנשים שרוב הזמן ישבו.

איתן כבל: צריך גם את זה לראות.

איתן כבל: אנחנו לא רוצים להשמיד את החברות.

איתן כבל: איך אומרים?

איתן כבל: עם כל הכבוד למערכת היחסים הזאת.

מימון שמילה: בסוף זה יחזור לציבור.

איתן כבל: בסוף זה חוזר אליו.

איתן כבל: תזכור, חלק יהיו דקה, חלק יהיו שתי דקות, חלק יהיו גם פחות.

איתן כבל: איך אני תמיד אומר?

איתן כבל: יש לי 85% שהחיים שלהם משתנים.

איתן כבל: זה לא שההוא ב-15% תמיד יהיה ב-15%.

איתן כבל: הוא פעם בכמה זמן יכול למצוא את עצמו בתוך ה15%.

איתן כבל: זו המציאות.

איתן כבל: דרך אגב, גם בלי החוק, גם אם הם יעבדו כמו תותחים, תמיד ייווצר מצב שמישהו יושב לך על הטלפון ועושה לך את הפקק.

איתן כבל: אני בא ואומר, ההתחשבות שלי בפקק היא מינימאלית.

איתן כבל: חאג' יחיא, אני מבין מה שאתה אומר.

איתן כבל: אני לא רוצה את החוק מושלם.

איתן כבל: אם החוק יהיה מושלם, הוא לא יהיה.

איתן כבל: אני מבין לחלוטין את המקום שאתה בא ואומר.

עבד אל חכים חאג' יחיא: איך ייחשבו?

עבד אל חכים חאג' יחיא: האם זה יהיה 15% מעל ל-6 דקות, או שיבואו ויגידו שהממוצע הוא - - ?

ואיל ג'יגיני: הממוצע יכלול את הכל.

אגם דניאל: אנחנו מתנגדים לכך ששר אחר יקבע הוראות מכוח חוק הגנת הצרכן.

אגם דניאל: אפשר לעשות תיקון עקיף בחוק התקשורת כך שבאופן הזה הוא יוכל לקבוע הוראות.

איתן כבל: אני אעשה את זה בהתייעצות עם שר התקשורת.

איתן כבל: אני לא אוהב את זה, אבל אני אעשה את זה בהתייעצות עם שר התקשורת.

מרב תורג'מן: אדוני, אנחנו לא נקבע אחוזים בחוק.

מרב תורג'מן: אני מציעה לקבוע ששר הכלכלה, בהתייעצות עם שר התקשורת, יקבע לגבי גופי התקשורת המנויים בתוספת השנייה, שזה אומר: בעל רישיון כללי למתן שירותי בזק פנים ארציים ואילך; בעל רישיון כללי למתן שירותי רדיו וטלפון נייד; בעל רישיון כללי לשידורי כבלים לפי חוק התקשורת; בעל רישיון לשידורי לוויין לפי חוק התקשורת; ופרט 8 בתוספת השנייה, שזה בעל רישיון מיוחד כהגדרתו בחוק התקשורת למתן שירותי גישה לאינטרנט לפי החוק האמור.

מרב תורג'מן: לגבי כל אלה הוא יוכל לקבוע נסיבות ומקרים בהם יתאפשר זמן מענה ארוך יותר מ-6 דקות.

מימון שמילה: שזה יהיה בהסכמת שר התקשורת, לא בהיוועצות, בסדר?

איתן כבל: אי לי בעיה.

אילת שמעון: אנחנו מבקשים לבדוק את זה.

איתן כבל: בואו נתקדם.

איתן כבל: אנחנו עוברים לתאגידים בנקאיים.

עודדה פרץ: לגבי תאגידים בנקאיים, מה שיקבע פה לגבי כולם יחול גם על תאגידים בנקאיים.

מרב תורג'מן: מכוח מה?

עודדה פרץ: זה יחול לפי מה שהיושב-ראש יחליט, בין אם זה בחוק הבנקאות (שירות ללקוח), בין אם זה בהוראות בנקאות נוספים.

עודדה פרץ: מה שחשוב לנו שיהיה ברור - אנחנו מבינים שהנוסח של החוק אומר את זה - זה שזה לא ימנע מענה טכנולוגי של רובוטים.

עודדה פרץ: זאת אומרת, אם לקוח מתקשר - -

איתן כבל: אם ירצה ללכת למענה הזה, אני לא מפריע.

עודדה פרץ: אם לקוח רוצה לדעת מה היתרה שלו בחשבון ורובוט יכול לתת את זה, שזה לא ימנע את זה.

איתן כבל: מה הבעיה?

איתן כבל: לפעמים הטכנולוגיה לא עוזרת לי בשאלה קטנה, ואז אני צריך יום לימודים ארוך.

מרב תורג'מן: אני מציעה להתאים את סוגי השירותים לעולם הבנקאי, שזה לא יהיה תיקון ותקלה, בירור חשבון וסיום התקשרות, כי אולי חלקם לא רלוונטיים או שכן רלוונטיים.

עודדה פרץ: אם תקלה פחות רלוונטי, אז יהיה פחות.

איתן כבל: ברור שתקלה.

רונן סולומון: גם המפקחת על הביטוח וגם המפקחת על הבנקים יצטרכו להתאים את ההוראה, או מה שזה לא יהיה.

רונן סולומון: אין תקלות.

איתן כבל: בירור חשבון בעיקר.

מרב תורג'מן: אני מניחה שזה גם יהיה עד 6 דקות.

איתן כבל: אני מוכרח להודות שהפתעתם אותי.

איתן כבל: אני קראתי את המכתב שלכם.

איתן כבל: אני מוכרח לומר ששפשפתי עיניים, ולא כי היה לי משהו חריף בעיניים.

עודדה פרץ: זה נושא מאוד מאוד חשוב.

איתן כבל: את צודקת.

איתן כבל: הוא נשחק עד דק בעולם הבנקאות.

איתן כבל: שוק ההון, בבקשה.

איתן כבל: למה את חושבת שאתם צריכים להיות מוחרגים?

לירז דמביץ-כהן: הדברים נאמרו גם על ידי נציגת משרד המשפטים וגם על ידך, אדוני.

לירז דמביץ-כהן: כפל רגולציה הוא דבר רע.

איתן כבל: כמה דיונים את פה?

לירז דמביץ-כהן: לא מעט.

איתן כבל: את מכירה גם את התשובה.

לירז דמביץ-כהן: אני מקבלת.

לירז דמביץ-כהן: אני אדלג על ההקדמה הרגילה שאדוני מכיר ויודע מה העמדה שלנו לגביה.

לירז דמביץ-כהן: ביחס לנושא של הפרק, וגם בתיאום עם אדוני, הממונה פרסמה חוזר שמסביר בדיוק את ההוראות האלו.

לירז דמביץ-כהן: כמו שנאמר גם כאן בהערת אגב על ידי אחד הנוכחים שביחס לגופים שלנו צריך לעשות התאמות וההוראות צריכות להיות מדויקות יותר, אז החוזר פרסום, אנחנו בשלב של הליכי שימוע עם הגופים כדי לקבל את ההערות שלהם.

לירז דמביץ-כהן: הוא יפורסם כסופי בעתיד הקרוב.

לירז דמביץ-כהן: החוזר הזה כולל התייחסות שונה לגופים גדולים ולעסקים קטנים.

לירז דמביץ-כהן: הוא מאוד מפורט.

לירז דמביץ-כהן: הוא נוגע לסוגיות שהצעת החוק לא מדברת עליהם מטבע הדברים, כיוון שמדובר בגופים שונים, עם מתכונת שונה.

לאה ורון: את הזכרת עסקים, את לא הזכרת את הצרכנים.

לירז דמביץ-כהן: היושב ראש ביקש ממני לדלג על ההתחלה.

לירז דמביץ-כהן: זאת הייתה המטרה.

לאה ורון: אני מזכירה לך שאנחנו עוסקים בהצעת חוק הגנת הצרכן, בתיקון להצעת חוק הגנת לצרכן, לא בתאגידים, לא בעסקים קטנים ובינוניים.

לירז דמביץ-כהן: זאת המטרה של ההסדרה.

איתן כבל: ההצעה הזאת כבר הייתה.

איתן כבל: את אולי לא שמת לב, אבל הדיון כאן הוא במקום אחר.

איתן כבל: לשמחתי, המפקחת על הבנקים באה עם תשובה, משרד התקשורת הגיע עם תשובה.

איתן כבל: אפשר לאהוב, אפשר לא לאהוב.

לירז דמביץ-כהן: ההסדרה קיימת.

לירז דמביץ-כהן: כל הגופים המוסדיים, חברות ביטוח - -

איתן כבל: אמרתי בפתיח, אף אחד לא מוחרג.

איתן כבל: יש חקיקה ראשית.

איתן כבל: אם אני נותן לך, למה שאני לא אתן את זה לחברות הסלולר, מה ההבדל?

איתן כבל: תגידי לי מה ההבדל.

איתן כבל: יושב פה שמילה, באמת אחד האנשים שאני מכבד ומעריך בשירות הציבורי - אמיתי, זה לא מילים מהפה אל החוץ - גם כשהוא שוכח אותי בתוך ההודעות.

איתן כבל: הוויכוח בינינו עם כל הקושי הוא ויכוח מקצועי על איך לעשות את זה נכון יותר.

איתן כבל: כולם מבינים, יש חוק אחד.

לירז דמביץ-כהן: אין חוק אחד, אדוני.

לירז דמביץ-כהן: יש גם חוקים שהם רלוונטיים לגופים שלנו.

איתן כבל: את חושבת שאין להם חקיקה משלהם?

איתן כבל: את חושבת שלבנקאות אין עולם תוכן משלהם?

איתן כבל: תראי, אני אגיד לך עוד דבר.

איתן כבל: אני אומר בכל מקום, והמפקחת יודעת את זה, ששנים לא הייתה מפקחת כמוה.

איתן כבל: בגלל זה היא חוטפת.

איתן כבל: היא מציקה להרבה כוחות שאף אחד לא התעסק איתם עד היום.

איתן כבל: יש לה את האומץ לעשות את זה.

איתן כבל: הטענות שלי כלפיה הן שהיא יכולה לעשות עוד יותר.

איתן כבל: עם כל הכבוד, במקום הזה, וזאת ההסכמה סביב השולחן הזה, אין החרגות.

איתן כבל: המזל שלכם, של עולם הביטוח, זה שיש את הבנקים.

איתן כבל: עם הבנקים אתה מתעסק כל יום כמעט.

איתן כבל: עם הביטוח אתה לא צריך להתעסק יותר מפעם אחת.

איתן כבל: כל מה שאתה חוטף מהבנק במשך 20 שנה, בביטוח אתה מקבל פעם אחת.

איתן כבל: זה היפה.

איתן כבל: הדבר הכי נורא זה להתחיל להתווכח עם חברת ביטוח.

איתן כבל: גברתי, אין החרגות.

מרב תורג'מן: מדובר פה, לדעתי, בשני תיקונים לשני חוקים שונים.

מרב תורג'מן: אחד, לחוק הפיקוח על שירותים פיננסים (ביטוח), והשני, אם אני מבינה נכון, לגבי בעל רישיונות הנפקה, שזה חוק הפיקוח על שירותים פיננסים (שירותים פיננסים מוסדרים).

לירז דמביץ-כהן: מה לגבי קופות גמל?

לירז דמביץ-כהן: יש לנו ארבעה חוקים.

מרב תורג'מן: יש את חברות הביטוח, את קופת הגמל, את הסוכנים, את בעלי רישיונות הנפקה.

מרב תורג'מן: מדובר פה, באמת, בהיקף מאוד גדול.

מרב תורג'מן: השאלה על מי אתה רוצה להחיל את זה.

מרב תורג'מן: מדובר בארבעה תיקונים שונים לעוד ארבעה חוקים נוספים.

מרב תורג'מן: צריך לקבל החלטה מפורשת.

ליאת שטרק: אני רק רוצה לפרש את תוכן ההוראות שאנחנו הוצאנו.

ליאת שטרק: אנחנו הוצאנו הוראות שהן יותר מחמירות מההוראות - -

איתן כבל: מצוין, פתרת לי את העניין, נתת לי את התשובה.

איתן כבל: אין יותר טוב מזה.

איתן כבל: זה עשרת הדיברות.

איתן כבל: אם אתה הולך על פי שולחן ערוך, ואתה אשכנזי, אז אתה לא אוכל בפסח קטניות, אבל אם אתה ספרדי, אתה אוכל קטניות.

איתן כבל: יש פסח, יש את ההוראות הכלליות לגבי פסח.

איתן כבל: כל מי שבא ומחמיר עוד יותר, והאנשים מוכנים שיחמירו כלפיהם, תבורכו.

איתן כבל: ההגדרה שלי היא הגדרה שקובעת שמתחת לזה לא יורדים.

איתן כבל: זה מה שאמרתי לכל הגופים.

איתן כבל: היום אני סומך על דורית.

איתן כבל: אני לא יודע מי יחליף את דורית, אני אומר לכם ברצינות.

איתן כבל: אני מודאג.

לירז דמביץ-כהן: אדוני, המשמעות של החלה של החוק על הגופים שלנו היא שיהיה מאבק בין הרגולטורים מי אוכף אותו.

איתן כבל: את מבינה מה את אומרת לי?

לירז דמביץ-כהן: אדוני אמר את זה בעצמו.

איתן כבל: אני מציע שגברתי תכתוב 100 פעם כדי להבין את מה שהיא אמרה לי.

איתן כבל: את מבינה מה את אומרת לי?

איתן כבל: זאת צריכה להיות הסיבה שאתם לא תהיו חלק מכולם?

ליאת שטרק: אנחנו לא שם, כי הוצאנו - - אנחנו פרסמנו כבר בפברואר טיוטת הוראות.

איתן כבל: אתן כותבות ספר מחדש.

איתן כבל: אני קבעתי כשעוד ישבתן שם בפעם הקודמת.

איתן כבל: אמרתי את זה גם לחברת חשמל, לחברות המים, לתאגידי המים.

ליאת שטרק: זה בהתאם לסיכום.

איתן כבל: זה לא בהתאם לסיכום.

איתן כבל: כל אחד פה חשב שהוא שמע ממני סיכום.

איתן כבל: החוק הוא הגדרת המינימום, זאת אומרת, ממנו אי אפשר לרדת.

איתן כבל: כל גוף שיחשוב שהחקיקה הזאת איננה מספקת כדי להוציא מן הכוח אל הפועל את ההחלטות הנוגעות לעצמו, והוא ירצה להתחבט בהן יותר – יבורך.

מרב תורג'מן: אגב, אין רלוונטיות לפיקוח, לשאלת הרגולטור, מכיוון שמדובר פה בתיקון לחוקים שאתם מפקחים עליהם.

מרב תורג'מן: אתם גם תפקחו על ההוראות של זמן המענה.

מרב תורג'מן: זה לא הרשות להגנת הצרכן בכלל.

מרב תורג'מן: אנחנו לא מדברים על לכלול אתכם תחת חוק הגנת הצרכן, אלא זה תיקון עקיף לחוק הפיקוח על שירותים פיננסים.

איתן כבל: נכון, עשינו את זה עם הבנקאות.

איתן כבל: אם הבנקאות יודעים לעמוד בזה, אין סיבה שאתם לא תעמדו בזה.

איתן כבל: אין שום סיבה.

איתן כבל: בעולם הבנקאות אני עושה תיקון עקיף.

איתן כבל: עשינו את זה כבר בהטבות.

איתן כבל: זה היה היום הרת עולם, אמרו לי שהעולם יתמוטט.

איתן כבל: החוק עבר, יצאנו החוצה, והשמש זרחה.

איתן כבל: בחקיקה הראשית הם גם נכללים.

איתן כבל: לא יקופח שכרו של אף אחד.

איתן כבל: אם את רוצה, נעשה את זה כמו שאנחנו עושים עם עולם הבנקאות, שאת עושה לו תיקון עקיף.

איתן כבל: זה הדבר היחיד שאני מוכן.

מרב תורג'מן: אני רק שוב תוהה אם סוגי השירותים רלוונטיים.

איתן כבל: אין לי בעיה שלפני שאנחנו מעלים את זה במליאה, את תבואי ותגידי לי: "שמע, בדקנו, פה תוריד ככה, תקן, תעשה".

לאה ורון: אנחנו ממילא נצטרך לקיים עוד ישיבה של הוועדה.

איתן כבל: למה?

לאה ורון: אתם חושבים שתעשו את הכל?

איתן כבל: תיכף נראה.

גיל סלומון: יש פה רגולציה כפולה.

איתן כבל: אין כאן רגולציה כפולה.

איתן כבל: לא תהיה רגולציה כפולה, עוד בעיקר כשהמפקחת אומרת לנו שהכללים שהיא קבעה הם עוד יותר.

איתן כבל: אתה יודע, אנחנו הקראים, אנחנו עושים, אבל יש פרשנות.

גיל סלומון: אדוני דיבר לפני חצי שעה שהוא לא רוצה עודף רגולציה, כי הוא ייתן פרנסה ליותר מידי עורכי דין.

איתן כבל: נכון.

גיל סלומון: זה בדיוק מה שיקרה.

איתן כבל: אם הייתי מייצר שני עולמות תוכן שונים, אדוני צודק.

איתן כבל: הרי מה היה הטיעון?

איתן כבל: שלא זו אף זו.

איתן כבל: הכללים שאנחנו קבענו הם עוד יותר נוקשים, יותר מחמירים מאשר החוק שאתם מניחים בפנינו.

איתן כבל: אמרתי לגברות הנכבדות, באמת הנכבדות, שאין שום בעיה, אני לא מבקש לייצר שני עולמות תוכן שונים.

איתן כבל: החקיקה הראשית מייצרת את המסד, אחר כך אתה עושה תיקון.

גיל סלומון: אדוני, יצא חוזר.

ליאת שטרק: יצא חוזר.

איתן כבל: כמה שנים את מתכננת להיות בתפקיד?

ליאת שטרק: אלוהים יודע.

ליאת שטרק: אנחנו פועלים לטובת המבוטחים.

איתן כבל: לי אין תכניות להישאר בתפקיד הזה יותר.

איתן כבל: אין עולם תוכן כזה שיושבים פקידים, חשובים ככל שיהיו, בכירים ככל שיהיו, עם רצון כן ואמיתי, ואני מתייחס לזה מהמקום הזה, שלא הולכים ובאים במקומם פקידים אחרים עם עולם תוכן אחר, עם התייחסות אחרת, עם סדרי עדיפויות אחרים לגמרי.

לירז דמביץ-כהן: אדוני, המטרה היא להגן על האינטרס של המבוטחים והעמיתים.

גיל סלומון: אדוני, בעולם הכדורגל זה גול עצמי.

איתן כבל: גולים עצמיים כאלה אני אוהב.

איתן כבל: אתם מחזירים אותי לעולם תוכן שכבר סיימנו אותו.

מאחר ודובר שאת הניסוח יעשו יחד עם היועצת המשפטית, אולי כדאי - -

איתן כבל: תקשיב, אני מכיר אותו.

איתן כבל: תראה את החיוך על הפנים.

איתן כבל: הוא אלוף, אל תטעה.

לא טועה.

לאה ורון: תנסה להתקשר לחברות הביטוח ולקבל מענה.

לאה ורון: תנסה לקבל דוחות שנתיים.

לאה ורון: אולי תסייע לי.

איתן כבל: הכל יהיה בסדר, סמוך עלי.

לימור בן יצחק: 75% מהפניות לחברת החשמל הן לא בנושאים שהצעת החוק מבקשת, לכן זה עלול לדחוף את רוב הפונים להמתנה ארוכה יותר.

איתן כבל: יקירה, נו בחייך, לא הצלחתם להרכיב משפט יותר טוב מזה?

איתן כבל: בחברת החשמל עוד מעט רפורמה.

איתן כבל: יש לכם את טובי היועצים.

איתן כבל: בחייך, זה מה שידחה?

איתן כבל: נו באמת.

מיכל לב שבתאי: רציתי רק להעלות את הנושא שיכול להיות ששמרתם לסוף, וזה העניין של זמני היערכות.

מיכל לב שבתאי: ראיתי בהודעה של משרד התקשורת עשרה חודשים.

מיכל לב שבתאי: אנחנו חושבים שאולי בזמנים רגילים זה היה מספיק, אבל לאור העובדה שכל המשק מתיישר עכשיו וצריך לגייס עוד נציגים, זה זמן קצר מידי.

מיכל לב שבתאי: אני רוצה רק להזכיר שאצלנו יש גם תקופת הכשרה מאוד ארוכה.

מיכל לב שבתאי: זה לא אותם נציגים.

מיכל לב שבתאי: זה כולל בדיקות נאמנות.

מיכל לב שבתאי: זה לא מישהו שחשוף למתי אתה מזמין טכנאי, אלא מדובר בפירוט חשבון.

מיכל לב שבתאי: אלה נתונים מאוד מאוד רגישים של הלקוחות.

מיכל לב שבתאי: זה מצמצם את כוח האדם הזמין.

לאה ורון: איזה מועד תחילה אתם מבקשים?

מיכל לב שבתאי: אמרו לי שנתיים.

איתן כבל: שנתיים?

מיכל לב שבתאי: אמרתי את זה מתוך ידיעה שזה לא יעבור פה את חברי הוועדה.

מיכל לב שבתאי: עשרה חודשים זה קצר מידי.

מיכל לב שבתאי: צריך למצוא מקומות של שכירות על-מנת לשקם את הנציגים, רישיונות של מחשבים.

איתן כבל: יכול להיות שיתחלף מנכ"ל.

איתן כבל: אולי הבעלים יתחלפו.

מיכל לב שבתאי: זה בוודאות יתחלף.

איתן כבל: קודם כל, בקשתך נדחתה על הסף.

איתן כבל: את יודעת, באמת אני אומר לך בכבוד, אפילו מחשבה כזאת של שנתיים שעברה לך בראש מעליבה אותנו.

איתן כבל: כבר היו בקשות.

איתן כבל: ההיערכות תהיה שמונה חודשים.

איתן כבל: באישור ועדת הכלכלה אנחנו יכולים להוסיף עוד שלושה חודשים, אם יהיו נסיבות מיוחדות.

מיכל לב שבתאי: אני מבקשת מאדוני לשקול שוב.

רונן סולומון: אני לא מצליח להבין למה זה שונה מההנחיה - - ?

איתן כבל: אני מחיל על כולם.

רונן סולומון: יפה, מחילים פה משהו רוחבי על כולם.

רונן סולומון: מדובר בגיוס עובדים בהיקף מאסיבי.

רונן סולומון: אני לא מבקש 10 שנים, אני מבקש משהו סביר.

רונן סולומון: לא ביקשנו משהו לא סביר.

איתן כבל: זה יהיה תשעה פלוס שלושה.

איתן כבל: אני ארצה שמשרד הכלכלה ייתן לנו דיווח על היערכות הגופים השונים.

מימון שמילה: אנחנו קבענו עשרה חודשים.

מימון שמילה: זה התחיל להיספר מאתמול.

מימון שמילה: אני מניח שאנחנו אפילו נקדים.

מרב תורג'מן: אתה רוצה לקבוע חובת דיווח בחוק לשר הכלכלה?

איתן כבל: כן.

מרב תורג'מן: בתוך כמה זמן חובת דיווח?

איתן כבל: חצי שנה מיום הפרסום.

מיכל פליישר: אם אפשר בתיקונים העקיפים שעכשיו דיברנו עליהם, רק להבהיר מי הפונקציה שיכולה להביא את בקשת הארכה.

מרב תורג'מן: בקשת הארכה תהיה בתיקון העקיף, בתיקון הראשי של חוק הגנת הצרכן.

מרב תורג'מן: כל היתר הם תיקונים עקיפים.

מרב תורג'מן: השר יהיה רשאי להאריך את התחילה על כולם.

מרב תורג'מן: זה יהיה אחיד לגבי כל הגופים, לא תהיה הסמכה פרטנית.

איתן כבל: בוודאי שלא.

איתן כבל: לא כדאי גם.

מרב תורג'מן: הדיווחים הם גם של שר הכלכלה.

איתן כבל: כן.

מיכל פליישר: ייווצר קושי, כי זו שאלה של איך הוא יאסוף דיווחים, שאלת סמכויות.

מיכל פליישר: עדיף שמי שיש לו כבר סמכות לאסוף דיווחים ולעבד אותם - -

איתן כבל: יש אחד כזה?

מיכל פליישר: אני מדברת על תיקוני החוק העקיפים.

איתן כבל: כל רגולטור יצטרך.

מרב תורג'מן: גם לגבי הארכה?

איתן כבל: לא.

לירז דמביץ-כהן: מי יבקש את הארכה?

איתן כבל: שר הכלכלה.

איתן כבל: מספיק גורם אחד.

איתן כבל: אנחנו לא מתכוונים לעשות את האבחנה.

מרב תורג'מן: אני אקריא חלק מהצעת החוק שכבר יש לי.

מרב תורג'מן: חלק מהעקרונות אני אומר בעל-פה.

איתן כבל: תקריאי את העקרונות.

איתן כבל: אנחנו נאשר את העקרונות.

איתן כבל: אני מקווה שבשבוע הבא תצליחו להביא את הנוסח.

מרב תורג'מן: בחוק הגנת הצרכן, התשמ"א-1981 ( להלן – החוק העיקרי), בסעיף 18ב, אחרי סעיף קטן (א) יבוא: "(א1) (1) עוסק מנוי בתוספת השנייה ומספק שירות טלפוני הכולל מערכת אוטומטית לניתוב שיחות יאפשר לצרכן לקבל מענה אנושי מקצועי לפחות לסוגי שירותים המפורטים להלן, לאחר האפשרות לבחור את השפה שבה יינתן השירות הטלפוני, אם יש כזאת:

מרב תורג'מן: בירור חשבון;

מרב תורג'מן: (2) על אף האמור בפסקה (1), עוסק המספק לצרכן שירות טלפוני הכולל מענה אנושי מקצועי נפרד לסוגי השירותים המפורטים באותה פסקה, רשאי לאפשר לצרכן לבחור את סוג השירות לפני האפשרות לקבל מענה אנושי מקצועי.

מרב תורג'מן: (3) משך ההמתנה לקבלת המענה האנושי המקצועי בסוגי השירותים המפורטים בפסקה (1) לא יעלה על שש דקות; בסוגי השירותים כאמור באותה פסקה לא יופנה הצרכן לשירות השארת הודעה.

מרב תורג'מן: אני מציעה כאן להוסיף: אלא אם בחר בכך הצרכן.

איתן כבל: נכון.

איתן כבל: זה פותר את הבעיה של הבנקים.

מרב תורג'מן: (4) הוראות סעיף קטן זה לא יחולו במקרה של תקלה מערכתית כללתי בהספקת טובין או שירותים שאינה מאפשרת את קיום הוראות סעיף קטן זה, והתקלה כאמור אירעה לפחות בפריסה אזורית, לרבות ביישוב מסויים, ובלבד שאם פנה צרכן לעוסק לקבלת מענה אנושי, יודיע לו העוסק בהודעה מוקלטת מהו האזור שבו יש תקלה כאמור ואת המועד המשוער לתיקונה.

מרב תורג'מן: "

איתן כבל: בזה אתם אלופים בחברת חשמל.

מרב תורג'מן: אני מציעה להוסיף את ההוראה: אין באמור בסעיף קטן זה כדי לגרוע מהוראות שנקבעו לפי דין או ברישיון, המחייבות מתן מענה בתוך זמן קצר מהזמן שנקבע בסעיף קטן זה.

קרן חן סופר: זה יוצר עדיין בעיה, כיוון שאת מדברת רק על הקלה.

קרן חן סופר: במקרה של תקלה מערכתית כללית, הרישיון מונה עוד גורמים וסיבות שבהן זה לא יהיה.

מרב תורג'מן: לא הגענו להסמכה.

קרן חן סופר: זה לא עניין של הסמכה.

קרן חן סופר: כשאת אומרת שלא תהיה סתירה בהוראות אך ורק לצורך הקלה, אני בבעיה.

מימון שמילה: תקלה או פעילות אחרת שיבהיר השר הרלוונטי.

איתן כבל: תבדקי את מה שהם אומרים.

איתן כבל: אם לקראת הדיון הבא נחליט לעשות על זה תיקון, נעשה.

מרב תורג'מן: זה סעיף אחד.

מרב תורג'מן: מעבר לזה תהיה הסמכה.

איתן כבל: אנחנו מצביעים על העקרונות.

איתן כבל: הם ישבו בימים הקרובים על הסגירה.

איתן כבל: נביא את זה רק להצבעה ואישור.

מרב תורג'מן: במסגרת התיקון לחוק הגנת הצרכן, אדוני מבקש להסמיך את שר הכלכלה, בהתייעצות עם שר התקשורת, לקבוע.

איתן כבל: בהסכמה.

איתן כבל: אני משאיר לו את הסמכות.

איתן כבל: הוא הסמכות.

איתן כבל: כשלא רוצים, זה לא יקרה, לא משנה מה.

איתן כבל: זה קורה כל יום.

מרב תורג'מן: שר הכלכלה, בהסכמת שר התקשורת, רשאי על אף האמור לקבוע לגבי גופי התקשורת המנויים בפרט (1), (2), (3), (4) ו-(8) לתוספת השנייה נסיבות ומקרים נוספים בהם יתאפשר משך המתנה שונה ממשך ההמתנה הקבוע בפסקה (3).

ואיל ג'יגיני: משך המתנה זה מדדים שונים.

מרב תורג'מן: זה בדיוק הנסיבות והמקרים.

מרב תורג'מן: אני מתלבטת אם יש מקום פה להגביל עד שיעור מסוים.

איתן כבל: עשו לי טובה, זה נוסחים.

איתן כבל: שבו ביניכם.

מרב תורג'מן: אני אבדוק את זה.

לאה ורון: ובלבד שלא יעלה על 6 דקות.

קרן חן סופר: כשאת אומרת 85% - -

איתן כבל: חברים יקרים, אני רוצה להבהיר, אני לא פותח את הדיון.

איתן כבל: היא מקריאה עקרונות, לאחר מכן היא מחזירה את זה אלינו אם יש דברים שהיא לא הבינה, דברים שצריך לחדד.

איתן כבל: אם צריך לעשות רביזיה, נעשה רביזיה.

איתן כבל: אנחנו כבר אחרי.

ליאת שטרק: תרשו לנו להטיל קנס לטובת המבוטחים בהזדמנות הזאת.

לירז דמביץ-כהן: יש לי הצעה, אדוני יגיד אם מקובל.

לירז דמביץ-כהן: במקום הנוסח שהיועצת המשפטית הקריאה לגבי זה שההוראות לא יגרעו ממקום שנקבעו הוראות אחרות, אני מציעה שייכתב: הוראות סעיף קטן זה לא יחולו במקום שנקבעו הוראות מחמירות יותר.

איתן כבל: ממה שהבנתי בשנייה הראשונה, זה לא מקובל עלי, אבל את יודעת מה, אולי לא הבנתי.

איתן כבל: תבחנו את זה לעומק.

איתן כבל: אם תצליחי לשכנע אותי - -

מרב תורג'מן: בסעיף 22ג(א) לחוק העיקרי, אחרי פסקה (46) יבוא: "(46א) לא אפשר לצרכן לקבל מענה אנושי מקצועי בהתאם להוראות סעיף 18ב(א1).

מרב תורג'מן: " זה תיקון לחוק הגנת הצרכן.

כרמל פלדמן: יש מקרים שיש חשיבות למיקום הגיאוגרפי של הצרכן.

איתן כבל: מה פירוש "למיקום הגיאוגרפי"?

כרמל פלדמן: אם אני גרה בתל אביב, אז למוקד של מרכז, למוקד של מחוז תל אביב.

איתן כבל: כמו 106?

כרמל פלדמן: בדיוק.

כרמל פלדמן: שתינתן אפשרות, עוד בשלב שלפני המענה, לנתב את זה לאזור הגיאוגרפי שלו.

מרב תורג'מן: אנחנו נבדוק אם יש מקום להכניס את זה בפסקה (2).

איתן כבל: אנחנו נבדוק את זה.

איתן כבל: מה שבא לשפר – תבורכו.

איתן כבל: מה קורה?

איתן כבל: אין דבר בחברה שמופיע על המדף שאני לא יודע אותו באירוע.

איתן כבל: אני יכול להצביע?

מרב תורג'מן: מדובר בתיקון לחוק הגנת הצרכן.

מרב תורג'מן: תכף אנחנו נעבור על התיקונים העקיפים.

איתן כבל: אני מעלה להצבעה עם התיקונים והתוספות.

איתן כבל: מי בעד, ירים את ידו?

איתן כבל: בעד – פה אחד

איתן כבל: נמנעים – אין

מרב תורג'מן: בנוסף לכך, הוועדה החליטה על תיקון עקיף לחוק הבנקאות (שירות ללקוח), שקובע מענה אנושי בסוגי השירותים המפורטים כאן - ככל שנמצא שיש צורך לעדכן את סוגי השירותים, אנחנו נעשה זאת - וגם לקבוע משך המתנה שלא יעלה על 6 דקות, לרבות בנסיבות שהקראתי לעניין תקלה מערכתית כללית.

מרב תורג'מן: את אותו תיקון אדוני מבקש לקבוע גם בחוק הפיקוח על שירותים פיננסיים (ביטוח), חוק הפיקוח על שירותים פיננסיים (שירותים פיננסיים מוסדרים) וחוק הפיקוח על שירותים פיננסיים (קופות גמל).

ליאת שטרק: אנחנו מבקשים להכניס כאן את עניין הסעד לטובת המבוטחים.

לאה ורון: אנחנו לא שם.

מרב תורג'מן: יש סעיפים שעניינם עיצומים כספיים.

מרב תורג'מן: אנחנו נבחן בדיוק את המקום לכלול הסמכה להטיל עיצומים כספיים במקרה של הפרות של אותם סעיפים.

ליאת שטרק: רק לטובת המבוטחים.

איתן כבל: בוודאי.

איתן כבל: הכל לטובת המבוטחים.

ליאת שטרק: יש עיצום כספי שהוא מינהלי.

ליאת שטרק: אנחנו רוצים גם לאפשר - -

איתן כבל: בוודאי נשמח לעשות את זה.

איתן כבל: אני יכול להעלות להצבעה?

מרב תורג'מן: יש את עניין התחילה.

מיכל פליישר: אני רוצה לשאול, לאור מה שדובר בתיקון המרכזי, לגבי הסמכות לקבוע מקרים מיוחדים, ה-15%.

מיכל פליישר: האם אין מקום גם בחקיקה הפיננסית לייצר כזה מנגנון?

איתן כבל: ממש לא.

איתן כבל: אין.

איתן כבל: פה זו נסיבה אחרת.

איתן כבל: אני הייתי צריך להגיד לכם 6 דקות?

איתן כבל: לכם הייתי צריך להגיד 3 דקות מקסימום.

איתן כבל: פה אני נתן את זה מסיבה אחרת, בעיקר בתקלות, מכיוון שלפעמים הוא מתפעל לי את המכשיר, הוא אומר לי להוציא מהשקע, להכניס לזה.

איתן כבל: התקדמנו.

מרב תורג'מן: נקבע תחילה של 9 חודשים מיום הפרסום.

מרב תורג'מן: שר הכלכלה יוסמך, באישור ועדת הכלכלה, לדחות את התחילה ב-3 חודשים נוספים.

מרב תורג'מן: כמו כן, נקבע חובת דיווח על היערכות ליישום החוק בתוך חצי שנה מיום הפרסום כך ששר הכלכלה ידווח לוועדת הכלכלה.

איתן כבל: לא שר הכלכלה.

איתן כבל: אמרנו שכל אחד מהשרים.

מרב תורג'מן: שר הכלכלה ידווח לעניין הגופים המנויים בתוספת השנייה בחוק הגנת הצרכן.

מרב תורג'מן: הרגולטורים הנוספים, המפקחת על הביטוח והממונה על שוק ההון, ידווחו גם הם בתוך חצי שנה.

איתן כבל: מי בעד, ירים את ידו?

איתן כבל: בעד – פה אחד

איתן כבל: נמנעים – אין

איתן כבל: תודה רבה, אושר.

איתן כבל: חברות וחברים, זה יום גדול.

איתן כבל: אני רוצה להודות לכולם, זה באמת יום גדול.

אני רוצה לשבח אותך על העקשנות שלך.

איתן כבל: תודה, חבר.

איתן כבל: תודה רבה לכם, הישיבה נעולה.